qundao/data-zh-poetry huggingface dataset:
用庾信咏画屏风二十四首元韵即效其体并命金廷标为图各题其上反韦应物采玉行即用其韵二首·其一
作者：弘历
朝代：清
体裁：古风

今古此蓝溪，不闻出良玉。采者向绝岭，求之草莽宿。苍颉制字后，故应鬼夜哭。
用庾信咏画屏风二十四首元韵即效其体并命金廷标为图各题其上用庾信咏画屏风二十四首元韵即效其体并命金廷标为图各题其上·其十九
作者：弘历
朝代：清
体裁：古风

惊飙无静柯，洪波无恬鳞。蹀躞千里马，遨游四海人。三危迥陵汉，九阿豪宴春。简子梦钧天，小哉以傲秦。
用张祜杭州孤山寺诗韵
作者：弘历
朝代：清
体裁：五言律诗

湖中峙玉岑，可以空禅心。佛自超六度，僧还论五阴。瑶坛接天净，舍利影波深。随步香风递，依稀薝卜林。
用李绅杭州天竺灵隐二寺诗韵·其一
作者：弘历
朝代：清
体裁：七言律诗

西湖一带西峰护，入谷偏欣诸寺连。遮曲径常逢野竹，落斜涧便有鸣泉。春辉万卉喷芳雾，日照千峰生紫烟。可惜闹中真静地，阇黎若个解参禅。
用李绅杭州天竺灵隐二寺诗韵·其二
作者：弘历
朝代：清
体裁：七言律诗

公垂已曰重雕饰，历代斯风益以深。但识庄严僧取相，岂知清净佛无心。偶缘寻胜聊登筏，那为脩斋事布金。此日杭州尚天竺，当年灵隐易云林。
用沈佺期望瀛州南楼诗韵即效其体
作者：弘历
朝代：清
体裁：古风

井干与丽谯，华矣干云霄。胜名空籍籍，追赏久寥寥。此地尚存台，高楼想驭飙。近连解犊馆，远瞩飞虹桥。问俗思艰深，考古兴怀遥。所愿敦诗书，庶可化浮嚣。长吟云卿诗，穆如以为谣。
用白居易天竺寺七叶堂避暑诗韵
作者：弘历
朝代：清
体裁：古风

峭茜复葱郁，陵谷不易毕。禅堂略坐憩，步劳忘若失。庭松张翠盖，涧泉弄清瑟。韵和香山诗，千年隔非疾。
用白居易新乐府成五十章并效其体 其一 七德舞
作者：弘历
朝代：清
体裁：古风

武德中作破陈乐，贞观初重制舞图。诏魏徵等歌词撰名曰七德，以示开国之鸿谟。七德破陈是一是二终莫辨，然魏徵既为之词，何又称徵谛观。九功之舞至于七德，破陈俛首弗视乎。杨隋失鹿其政乱，英雄并逐之亦指草泽崛起徒。太宗以隋宫人劫父留守之职叛，纵经亲战而成功业，其兴究异汉高明祖夫。岂如我朝庆隆舞，肇兴长白之神区。虽亦曾受明封号，不过羁縻外臣，较彼食毛践土之民殊。以是论之，即汉高明祖亦莫及，七德之舞奚足比拟本朝王业之规模。庆隆舞，祖宗开创艰难谨记诸。太祖萨尔浒之战，立破明兵二十万，太宗松山杏山之战，歼明兵五万而有馀。是皆懿亲荩臣，同心戮力邀天佑，至今追忆犹欲泪堕予。及我世祖入京都，实得之流寇为明雪仇，而有大德于彼应感吾。庆隆舞，皇清亿万斯年，子子孙孙应忆列祖创业艰难初。
用白居易新乐府成五十章并效其体 其七 上阳白发人
作者：弘历
朝代：清
体裁：古风

上阳白发人，初选入时才十六。稔冉四十四年春，仍闭上阳常看守，宫监使，衣著绿，将谓帘前赐锦袍，不然逐队学歌曲。花鸟使者记名去，忍气吞声别亲族。那期杨妃生妒忌，发配上阳恒抱孤衾宿。念奴岂弗伴诸郎，羞他街中照燃烛。上阳白发人以资格久，虽赐尚书仍苦辛。不如老做村中妇，犹得齑盐同守贫。上阳白发人，国朝家法异唐李。八旗世仆家生子，轮年选秀曾弗逮乎万民之乡里。其中等级更分明，旗籍内府殊彼此。旗籍惟以备位号，内府始用供驱使。供驱使，亦有年限至，廿五岁率令出宫矣。上阳白发人，时世装成反不妍，心慵手慢弗能工管弦。我朝女乐初亦历代沿，康熙年间其数不盈千。想彼贞观尝悯幽闭出有三千众，其尚存者何止一半焉。以今喻古多少之数天渊悬。雍正其数更减十之七，乾隆无一女乐逮今四十年。假令居易生斯世，知其难成上阳白发人之篇。
用白居易新乐府成五十章并效其体 其三 二王后
作者：弘历
朝代：清
体裁：古风

三恪二王古有云，受禅征伐说徒纷。魏晋以降更以假，不脩实德脩空文。元之瀛国明崇礼，虽加封爵未闻延及奕世享隆恩。天命天聪肇东土，顺治奄有中外建极尊。然实取之流寇，并非取之胜国者，岂于明之后裔有所惭德而当待以宾。康熙有成命，雍正奉以遵。遂求朱氏之裔，赐以通侯俾世守其祀而弗湮。则我祖宗兴灭继绝之意超往代，讵如李唐周旋周武隋文之子孙。
用白居易新乐府成五十章并效其体 其三十 杜陵叟
作者：弘历
朝代：清
体裁：古风

杜陵叟本杜陵居，种田被灾麦禾无。民隐弗达群壅蔽，未施赈恤翻行徵敛催官租。幸蒙诏书命免税，又以纳毕不准抵为来岁正赋，徒受被免之名虚。吁嗟苛政有是夫，官吏若此则其为君者所司何事乎。即如甘省报缺雨，不啻三令五申丁宁大吏察灾区。蠲其租税，按灾之轻重，仍依户丁给米俾口糊。设米不足以银折，给亦有例虑银不足，预拨司农帑待诸。更令严察吏胥或乾没，忍使穷黎展转沟壑哀声呼。推之各省例视此，于此弗尽心岂不惧。皇天立君养民之意，孤然如杜陵叟者那保必无，有用是朝乾夕愓以诚感众以明恒励吾。
用白居易新乐府成五十章并效其体 其三十一 缭绫
作者：弘历
朝代：清
体裁：古风

唐代缭绫制精美，远过罗绡及纨绮。铺烟簇雪月明前，如挂天台瀑布水。织者越溪寒女工，著者汉宫歌舞女。舞罢汗污弃如遗，那惜千金费于此。白家乐府徒念女工劳，欲令舞人知惜耳。繄余实惧风气日趋华，更思亦有不得不然之势已。大都开创必俭朴，承平日久定奢靡。曾记贾生治安策中言，天子之后缘其领，庶人孽妾缘其履。唐之去汉已如斯，今之去唐又如彼。日甚一日将安穷，其间仍归俭朴亦不知。凡几人心世道与文风，日流日下皆如是。一治一乱如转旋，消息盈虚实定理。所以保泰持盈，应切承平无事时，缭绫犹其小者矣。返朴还淳岂不愿，言易行难君师之任将谁诿。将谁诿，惟有业业兢兢怀敬怀惭，欲以责人先责己。
用白居易新乐府成五十章并效其体 其三十七 陵园妾
作者：弘历
朝代：清
体裁：古风

陵园妾，汉家弊政延及唐。茂陵讹传多诡迹，从来不学无术嗤霍光。阿瞒西陵更可鄙，空教卖履还分香。柏城松门秋风动，空留此辈谁供奉。生者戚戚常怨悲，死者冥冥不得知。以奉不知令悲怨嗟，尔唐家为此果何为。陵园妾，怜幽闭以身先之。谓今歌姬怨旷或应无孰知仍复有其事。西江饶赣二郡间，富家相率多锢婢。自幼养成指使惯，遂致掯留弗婚配。臬司陈奏其言当，因更申明旧成例。诚以民情有如水，澄清淆浊亦难尽以官法治。一曰乐天托幽闭喻被谗遭谴黜，然而新井之事有惭德焉，宁能解之以文笔。
用白居易新乐府成五十章并效其体 其三十三 母别子
作者：弘历
朝代：清
体裁：古风

母别子，欲去回看哭不止。子别母，牵留弗住心更苦。骠骑将军果伊谁，怜新弃旧事甚奇。使其无子犯七出，去之得言尚曰宜。不惟其一乃有二，忍心背理实非人所为。其子将来设长大，凯风之怨非母过。作诗贵在伦常中，似兹骠骑诚淫凶。策勋赐金酬汝功，岂资汝为不义不慈之事逞妒风。白傅刺之信有理，然如此者想鲜耳。
用白居易新乐府成五十章并效其体 其三十九 杏为梁
作者：弘历
朝代：清
体裁：古风

杏为梁，古有此语殊荒唐。读书明理在格物，理之所无未可徒传，耳食忽焉而不于物详。杏之为木孰弗见，其粗不能数围更无几丈长。即偶有一亦鲜三四遇质复脆弱，奚供五架之栋梁。王维裁为或乃蜗居茅舍耳，讵称桂为柱与碧砌红轩之华堂。即桂亦以其花芳，为柱远逊松楠之坚刚。文人比喻之辞无不可，予则事惟务实，于物必求其理之明彰。或者雕刻为文山节藻棁之类耳，即如卢家玳瑁曾栖海燕双杏为梁。履道里之西北隅，虽非杏为梁而桂为柱，亦有十亩之宅五亩之园，屋室琴书酌酒听歌以为娱。能保与否虽曰异，为时久暂终莫殊。忆我巡豫曾经履道里，欲寻白家遗迹久矣。其名无杏为梁本意在刺居处僭，开府将军居弗久，冷眼观同逆旅店。魏家虽云以俭存，待赐官钱赎取则已失之之明验。汉水亦应西北流，青莲语信超群足为千秋之炯鉴。
用白居易新乐府成五十章并效其体 其三十二 卖炭翁
作者：弘历
朝代：清
体裁：古风

卖炭翁，卖炭得钱养妻子。忽遇贞元开宫市，官吏弗主主宦寺。抑买以贱勒卖贵，白望数百为驱使。一车炭偿一丈绫，较贱丈夫罔利犹堪鄙。孰谓天子而为此，建封入朝对便殿。亟言其弊德宗之意亦稍变。既闻度支乃希宦者意，谓仰给者游手将及万。自是谏者皆不听，白傅用是刺政乱，其时罪魁实苏弁。
用白居易新乐府成五十章并效其体 其三十五 时世装
作者：弘历
朝代：清
体裁：古风

城中好高髻，乡间一尺长。元和亦有时世装，因之流行遍四方。不为怡容为戚态，望而可知非兆祥。所以少傅作诗儆戎变，虽然当时戎变久矣，讵因髻椎面赭之改常。作善降祥，不善必致殃。应在君臣，勤政持纪纲。区区妇人一时习俗所好尚，安能贻祸于家邦。尚忆辛未南巡吴郡县，妇女装饰原似寻常之所见。及至丁丑复省方，吴女人人眉际乌绫作瓜瓣。马上一过觉可憎，然而礼不下庶人，亦弗诃禁令改换。久将自厌必更易，似此亦何系世道人心，而为灾祥之左券。五十篇可取者多，是篇吾谓近俗谚。
用白居易新乐府成五十章并效其体 其三十八 盐商妇
作者：弘历
朝代：清
体裁：古风

盐商妇，丰衣足食一何幸。不属州县官，惟属度支领。自唐以来已如斯，国赋所在难从省。盐商妇，盐利入官者少入私多。盐铁尚书自护庇，守令不能如之何。所以居易为诗刺其甚，比之桑弘羊实不为过。盐商妇，今日虽不殊昔时。庇商剥民其事诚无之，巡盐御史鹾政司。盐价核定会督抚，毋令盐商私价增毫釐。微利商亦获，日用民亦资。设曰地利应从民自取，夺攘矫虔之害将日滋。有一利亦必有一弊，盐商之制，岂可轻言弗用于今时。
用白居易新乐府成五十章并效其体 其三十六 李夫人
作者：弘历
朝代：清
体裁：古风

李夫人，夫人病笃弗肯回眸一见君。君之爱者以颜色，若见病容应不惜。以此结君之恩，死后犹相思。故有招魂之事因，歌是耶非耶其来迟。妇人深计有如此，以计结君恩者谓应不止此。而已其被众计，结恩者可不憬然而惧乎，如武帝者诚所谓痴矣。香山居士知不知，既云尤物惑人无销期，小蛮樊素又何为。
用白居易新乐府成五十章并效其体 其三十四 阴山道
作者：弘历
朝代：清
体裁：古风

阴山道，癸未戊子凡两作。畏虏启贪较昔非，柔远济用出今度。缣非勒民，供马实资军略。大端二首咏之详，兹不重儓而复言约。言马政，实亦国政关。李唐养马称最盛，四十万匹曾见杜甫篇。当时已愁马多地狭容不足，其称七十万，实乃张大其数焉。彼四十万想即市取回鹘者，奈当草尽泉枯马病羸而不胜鞍。何如我朝上都诸部蒙古牧场宽育马，二十万有奇生驹增年年。营马驿马乃分喂，按月各给以马乾。其数亦二十万有奇，不动声色得实用，并无捍格不通行之难。因读古诗纪今实事耳，试问何以为刺白家之乐天。
用白居易新乐府成五十章并效其体 其九 新丰折臂翁
作者：弘历
朝代：清
体裁：古风

新丰折臂翁，年八十八，鬓发霜，非因力战得受伤。乃是自折其臂，得脱为兵，至老身犹康。是翁盖学塞上之子髀跛相保聚，又似支离恃其无用，乃反攘臂武士行。虽然支离塞子皆其天然耳，自折其臂实出诡诈避役而非臣子之纲常。新丰翁，不识弯弓与射箭。如何三丁点一丁，泸水瘴乡遣征战。是何异驱羊豕以饲豺狼，诚可笑亦诚可叹。工部石壕吏，少傅新丰翁，事虽异意则同。古人虽曰兵寓农，平时训习当有素，岂有未经一习而令供战攻。国朝之制超千古，八旗子弟不待言，绿旗亦素予以粮饷，俾之操练居营伍。有事屯戍征战乃用之从，弗驱彼平民，使有新婚垂老相别之苦楚。戒边功，边功岂易言。新疆二万里，成功以五年金川扫穴亦复然。未蒇功者祇缅甸，亦缘士卒不得用力于蛮烟瘴雨间。因其求降，遂令班师旋。是三役也，实多捐躯效命者，虽即赏延于世，祇今追忆犹酸然。不待开府，不赏边功。防黩武，亦不待国忠。幸立边功致祸延国之大事，藉彼相臣赞襄则可耳，惟当定之在君断以乾。用固出于不得已，然而穷兵黩武之名讵免旃。知我罪，我何辞焉。居易新丰折臂翁之篇，欲和迟之再三下笔难。
用白居易新乐府成五十章并效其体 其二 法曲
作者：弘历
朝代：清
体裁：古风

法曲法曲中和乐，五音宫商徵羽角，郊庙朝堂之所作。法曲法曲非霓裳，郑卫之音岂洋洋，宋明已失无论唐。法曲法曲奏中肃，大厦之倾支一木，幸而未致失其鹿。法曲法曲天宝末，以夷乱华胡犯阙，明皇幸蜀遭播越。东夷西夷子舆言，舜文王岂非圣贤。诸冯岐周之乐惜已佚，借问何以乱华焉。夷狄有君诸夏无，夫子亦曾三致吁。而况四夷之乐舞于庭，为有虞氏治之徵。予谓明皇不宠林甫国忠及妃子，虽日奏夷乐，彼哉禄山无反理。
用白居易新乐府成五十章并效其体 其二十 缚戎人
作者：弘历
朝代：清
体裁：古风

縳戎人，不是戎人实汉人。乡贯凉原没落蕃，皮裘毛带束系身。牧羊饲牛多苦辛，冒死奔逃欲归汉。忽逢汉军出拜见，却被将军缚作蕃，同彼真蕃作俘献。有诏赦死徙南方，离却蕃乡投蛮乡。蛮乡言语本不解，有苦谁诉泪万行。凉原故地不得归，蕃中妻子叹别离。较诸真蕃更增苦，穷民之情谁达之。居易作歌良有以，边将冒功率如此。缚戎人，听我今歌缚戎真。促浸官寨噶喇依，大兵四面重重围。据高压下逐步进，夺碉破柴力不遗。神器火攻贼益惧，土囊堆积聊避危。复断水路艰取汲，立待朝夕成扫犁。乃群面縳蕃城出，牵羊肉袒难恕其。亦有汉人则实逆兵降贼者，行营示众正法明凌迟。是皆同闻共睹之实事，岂如唐代冒功屈陷以诈为巡归。郊台奏凯宴，献庙献俘蒇礼仪。缚戎人，由今视昔非同彼，纵有香山之才奚为辞。
用白居易新乐府成五十章并效其体 其二十一 骊宫高
作者：弘历
朝代：清
体裁：古风

骊山山势高隆崇，其上建有华清宫。秦汉隋唐纵故有，特侈搆筑惟元宗。架峰梯岭冠楼阁，往往复道相连通。温泉赐浴宠妃子，政务付之杨国忠。庙谟颠倒禄山反，仓皇蜀道奔秋风。骊宫高，元和天子勤政劳。考图数贡事其事，群臣率职勖相交。平夏平蜀平泽潞，藩镇恐惧谁敢骄。骊宫咫尺不一幸，所思者大，所理者繁，宁祗重惜人之财力，而不为游遨。骊宫高，宪宗不游天下治，元宗屡游天下乱。治乱之几惟在敬与荒，以云崇俭靳费则犹拾遗之浅见。
用白居易新乐府成五十章并效其体 其二十七 涧底松
作者：弘历
朝代：清
体裁：古风

涧底松，弘景弗能听，橐驼弗能种。不宜作榱桷，却可任梁栋。祇以山深地僻无人知，虽具大材而不为世用。有如良士居隐沦，纵怀致君泽民之志一时未得登要津。茅檐瓮牖乐饥独，所以渊明曾有五字哀其贫。欲为束帛与蒲轮，应虑充者以假而乱真。涧底松，他人弗知，大匠宜知之。进贤求材人臣责，职无大小此意皆当思。拾遗荐至尚书任，试问良士屈下责在谁。
用白居易新乐府成五十章并效其体 其二十三 青石
作者：弘历
朝代：清
体裁：古风

青石出石坑，绰楔可为碑。于古初无是，秦汉始有斯。藉用传名垂不朽，杜预因以高岸深谷致虑而立二碑。于岘山殊高低吁哉，好为后世之名有如此。岂知今日陵谷未变而高岸立，石已毁灭无遗。道旁德政谁果甘棠咏，坟前神道无过谀墓辞。是以白氏有感乎此，独思传真卿秀实之忠烈，庶不负地灵产石，与夫石工费磨治。吾欲因此扩充之，忠烈出板荡，万民早受危。不如纪召父杜母循吏佳政绩，俾万民各安耕田凿井老老幼幼乐雍熙。天下无兵戈，何必效彼颜段捐躯尽节为。
用白居易新乐府成五十章并效其体 其二十九 红线毯
作者：弘历
朝代：清
体裁：古风

红线毯进贞元中，宣州太守加丝制。太原毳毯既嫌粗，蜀都锦毯仍嫌脆，不如宣州开样红线为。披香广殿用铺地，宫人罗袜绣鞋轻，垂手折腰陈舞队。吁嗟夺人之衣为地衣，拾遗补过之人应为刺。我朝正衙太和殿，染毳作毯供朝见。近知回部巧织斯，养心地平驿致施。引见大僚及庶吏，前席奏对恒移时。是皆发价和雇命制造，而非岁贡劳民为。至于女伎歌舞则更无其事，如宣州太守者，既不能献䛕，而香山居士亦将何以致刺辞。
用白居易新乐府成五十章并效其体 其二十二 百鍊镜
作者：弘历
朝代：清
体裁：古风

古称镜有百鍊铜，扬州江上铸舟中。选时练日用重午，旃磨粉沥穷精工。乃得镜成莹秋水，刺史封献蓬莱宫。百鍊镜，今实无。扬州亦弗铸江上，刺史亦弗献京都。不知乐天当此日，又将何以成诗乎。百鍊镜，太宗三鉴诚卓然，而吾有语更进旃。以人为鉴明得失，至于鉴人亦要焉。人鉴知已犹觉易，鉴人知彼势甚难。皮相其奚可，心存方寸间。苟其弗知贤与否，何以量材授职政治宣。吁嗟吾尝蒿目乎神禹之名言。
用白居易新乐府成五十章并效其体 其二十五 西凉伎
作者：弘历
朝代：清
体裁：古风

西凉伎，装作胡人跳狮子。云是安西都护来献此，大胸怒目咆哮视，当场奋迅舞弗已，忽传安西归路绝，狮子向西啼不止。边将常陈斯乐傲诸蕃，以为能制彼生死。西凉伎，未陷凉州时，观此诚可耳。凉州既陷四十年，观此应为不知耻。昔也日辟国百里，今也日蹙国百里。讵止失去西安万里疆，乃至凤翔为西鄙。何待老兵前致辞，早使诸蕃笑冷齿。西凉伎，自从王晙掩毗伽于奚落水。契丹失信兵不赴，拔悉密败走北庭徙。突厥遂张尽有默啜众，侵寻掠凉州而有之矣。西凉伎，凉州之患实因封疆之臣喜功好事始。寄语孟浪开边人，将欲度人先度已。
用白居易新乐府成五十章并效其体 其二十八 牡丹芳
作者：弘历
朝代：清
体裁：古风

牡丹芳，世人甚爱牡丹自李唐。谱传其名盖不可以屈指数，纵有绘事谁能貌其丰韵与艳香。上始紫禁下朱邸，无论寺观及村庄。开落二十日之内，举国游人诚若狂。牡丹芳，元和天子忧农务，不赏牡丹惟是农务蘉。一念之诚天降祥瑞麦两岐为表扬，是以白傅因有牡丹芳之章。乃至愿减牡丹色，以回卿士爱花心，心其君心忧稼穑。我闻此语增叹息，白傅岂弗列乎卿士中，岂弗闻风行草偃君令而臣从，弗爱牡丹惟忧农。君心如是，臣心犹弗格而移，世道人心日流日下斯可知。
用白居易新乐府成五十章并效其体 其二十六 八骏图
作者：弘历
朝代：清
体裁：古风

文武开基成康守，其上世德更以久。厉宣幽平贪天祸，然自穆王耄荒政已丑。呜呼得之难实失之易，万古君鉴亦知否。白家少傅因有八骏图之歌，意实佳哉理尚听吾剖。赤骥盗骊白义与渠黄，骅骝騧騟騄耳及山子。此八虽曰天马驹，原祇四蹄非翼胫而走。况能御者惟一人，封之赵城曰造父。万里躗言千里诚史书，然即千里一日而行亦乌有。属车亵御不能及，独与造父诸事岂能成徒手。穆王之失在于志，怠政而好佚游，祭公谋父固已箴其咎。八骏图，国朝家法与古殊。守之以文勤抚字，济之以武诘戎时迈弗敢疏。马射亦有骏者八，以示外藩犹非御以车。既至踵事图其后，则以爱乌罕及拔达山屡贡其名驹。然益持盈保泰，勤政之念日殷吾。未敢恣佚游而玩奇物，白家少傅知此乎。
用白居易新乐府成五十章并效其体 其二十四 两朱阁
作者：弘历
朝代：清
体裁：古风

两朱阁，相对为梵宇。其初谁所居，临真宜都两公主。公主妆楼作庋经，驸马书台为雁堵。笙歌鼓吹无复闻，祗闻钟鱼聚禅侣。两朱阁，原为帝子家。李唐家法爱公主，赐予无算资奢华。奢华已不逊，渐至把持朝政恣淫邪。王维郁轮袍，何事弗为耶。终于寥寂栖僧伽，几曾吹箫作仙去，徒令过客生咨嗟。两朱阁，溯始置，吞并平民屋舍为邸第。白家少傅是用刺，虽然责已斯难责人易，崖口亦有香山寺。
用白居易新乐府成五十章并效其体 其五 立部伎
作者：弘历
朝代：清
体裁：古风

立部伎奏鼓笛喧，舞剑跳丸掉长竿。今为掌仪司所属，庆隆舞后用以呈宾筵。立部伎，昔在唐，三等皆司之太常。笙歌清乐坐上堂，立部鼓吹立堂下，又其次者始就乐悬，命彼郊庙调宫商。呜呼雅音陵替一至此，乐天刺之诚有理。立部伎事今实无，太常乐舞别聚生徒。居于神乐观，惟演雅乐以为郊庙祭祀之所需。以其居观也不知起自何时，遂有道士之称呼。名不正则言不顺，六宗正义岂宜厕以羽流乎。命还乐舞生之旧，庶几精习其事，以叶中和德充符。立部伎，皇清之制较唐诚回殊。
用白居易新乐府成五十章并效其体 其五十 采诗官
作者：弘历
朝代：清
体裁：古风

采诗官，三代以上曰有，三代以下无。言者无罪闻者诫，下流上通诚善模。居易欲复此职导言路，以监前王乱亡由。虽然令古弗同矣，听我一言折中乎。古人心纯厚而语直朴，今人心巧伪而语华腴。直朴之语采而知得失，华腴之语采而增罔诬。笑可刀而乌可白，妍幻媸而陵幻谷。如是为言采之何以听，将见朝政纷更日日殊。而况无稽之言可勿听，昔已见之大禹谟。至于庙堂之上颂言，日闻不闻箴厥丑。臣蔽君而君不得知其否，斯可畏哉可监哉，予则以为非臣之咎皆君咎。
用白居易新乐府成五十章并效其体 其八 胡旋女
作者：弘历
朝代：清
体裁：古风

开元之末天宝年，康居献舞女，其名曰胡旋。迢遥重译至中国，乐声虽不可识咿哑宛转，亦自合管弦。声合管弦，身惯为旋舞，风吹双袂轩然举。千回百匝似转轮，但观态度谁解其言语。胡旋女，谶旋胡，居易作歌之意在此夫。渔阳鞞鼓长安乱，明皇仓皇独携宫眷幸蜀都。胡旋遂旋胡，盖有所致然。庙堂去姚宋，省闼无张韩。内失太阿宠杨李，外脱金瓯任禄山。皆因明皇一心之转旋，又何系乎西域舞女之来焉。适百里者半九十里，足见末路保全为尤难。白傅是章，可为千秋万载君鉴传。
用白居易新乐府成五十章并效其体 其六 华原磬
作者：弘历
朝代：清
体裁：古风

华原磬，代泗滨，居易作诗因刺乐工非其人。泗滨磬下调乐不能和，必得华原考之乃可叶笙歌。今人而调古律吕，知有今声，乃不知有古。古声今声岂其殊，无过宫商角徵羽。试问居易古声作何声，知当舌强不能语。虽然予亦更有言，泗滨华原皆石焉。金声玉振以石代华原，泗滨所争不过毫釐间。岂如今日斲玉来和阗，明堂清庙八音宣。循名副实备乐悬，设以此磬奏之元和年，居易宁复惜泗滨而轻华原。
用白居易新乐府成五十章并效其体 其十 太行路
作者：弘历
朝代：清
体裁：古风

太行路，行最难。巫峡水，每覆船。太行巫峡虽称险，人知其险畏而避之犹可得善全。惟有人心易变迁，藏之肺腑不啻城府坚。亲莫亲于夫妇间，好恶转旋常有旃。好生毛羽颜色鲜，恶生疮痏顿弃捐。古时多以君臣喻夫妇，是以白傅斐然有此篇。行路难，居易在臣言臣固如是，试思为人君者亦有难处吾当言。岂不示心与促膝，都称露胆更披肝。然而十人同德之后，曾有几人焉。语云入朝必忌士，无不肖与其贤。入宫必妒女，无丑及妍。夫以必忌必妒者，而共相周旋。欲其开诚布公以事其主，何异适越而北辕。世间夫弃妇者固不少，妇弃夫者亦复比比然。行路难，议论未可偏一边。各思其难相保守，久而敬之夫子故称晏平仲之善为可传。
用白居易新乐府成五十章并效其体 其十一 司天台
作者：弘历
朝代：清
体裁：古风

司天台，名创后世制自古。乃命羲和尧所钦，璿玑玉衡舜所睹。以定岁纪授人时，釐工熙绩是之取。司天台，不闻唐虞之世言祥灾，予谓雨晹时若斯祥耳，旱暵水潦诚灾哉。敬天勤民当慎兹，庆云寿星非所知。不能宵旰敬勤尽君道，逮现天文时变斯已迟。司天台，高耸京城东南隅，各种仪器上置诸。测量度数察黍秒，三辰七政，赤道黄道，各有经纬图，皇祖精制足为万世模。四时正八政，敷欲问白家少傅，今日司天之台何如乎。
用白居易新乐府成五十章并效其体 其十七 五弦弹
作者：弘历
朝代：清
体裁：古风

五弦弹，舜所作。以歌南风乐民乐，解愠阜财意斯托。五弦弹，忽夺郑。赵璧之技人爱听，率牵于情失其性。吾虽不解琴，实会琴之理。古人操缦岂习巧，一字一弦而已矣。五弦弹，疏以越。大弦春温能使气和平，小弦秋肃能使私消歇。其音曳曳复融融，要使人皆可学，而能以致和与中。设如赵璧之所为，是乃梨园一乐工。五弦弹，郑夺雅。后世之琴非古琴，人尽如斯赵璧特称其甚者。试看白傅所云凄凄切切冰铁寒，何异琵琶行之大珠小珠落玉盘。谓翁不解其妙恶其夺，何乃形容曲尽而言人所不能言。善哉东坡得其旨，归家直欲净洗筝笛耳。
用白居易新乐府成五十章并效其体 其十三 昆明春
作者：弘历
朝代：清
体裁：古风

昆明春，非始唐宗及汉帝。尝闻尧时治水此停船，因有神池灵沼之名字。茂陵因而深广之，乃为楼船习战事。却因地高鲜来源，旱则枯竭成桑田。八水引注贞元间，始得滉漾仍旧观。不惟活泼乐鱼鸢，复有菰蒲之利焉。菰蒲无租鱼无税，是以居易思王泽之广被，而有昆明春之篇。吾谓其然岂其然，德宗之时特言利，苛取两税问架钱。居易欲其吴兴罢，榷茗鄱阳休封银。是谓之姑徐徐耳，以德宗之鄙吝，抑岂能行旃。昆明春，今之昆明，昔之太液曾无异。太液在秦既可移名燕，昆明亦得用此例。胜朝是处号西湖，岁久淤塞命疏治。初时众虑致水艰，既而众复愁水溃。堤堰闸洞以次脩，今无水患收水利。稻田辟将百馀顷，菰蒲鸢鱼更馀事，则有司存实禁地。设如刍荛雉兔与民同，将见菰蒲鸢鱼净尽，且增争夺之相害。尽信书不如无书，我于为政每每存此意。
用白居易新乐府成五十章并效其体 其十九 骠国乐
作者：弘历
朝代：清
体裁：古风

骠国乐，远在天末，隔之大海边。舒难陁来献表诚虔，至于贞元十七年。德宗受之听其乐，玉螺铜鼓合奏，文身踊舞摇花鬘。一时惊喜文武班，拜表称贺愿付史馆宣。吁哉尔时为何时，乱臣贼子接踵伺神器，乘舆出奔上下多流离。奸如卢杞弗忍去，忠如陆贽危则珍惜安则亟去之。骠国乐，想亦偶至中国窥，固非怀德与畏威。居易顾欲王化先迩而后远，是谓不揣其本而惟其末之徒齐。
用白居易新乐府成五十章并效其体 其十二 捕蝗
作者：弘历
朝代：清
体裁：古风

毫末弗扎寻斧柯，涓涓弗绝成江河。由来去害在始萌，尾大不掉将如何。一蝗能生九十九物类，繁衍惟此为最多。其甫出也去之犹觉易，及其长翅飞如骤雨，捕之难尽必致伤黍禾。所以每岁春夏之间，设遇缺雨先慎此，五申三令不厌为谯诃。幸而年来未致害，岂非绸缪以豫，有司畏法因此勤搜罗。兴元年间蝗为灾，夺民之食诚哀哉。捕蝗独有河南吏，以钱买蝗出无计。想其受价仍利民，何乃为之重劳费。较之坐视终为差，异哉白傅乃为刺。若然将终不捕乎，是非殊觉斯倒置。况乎秉畀炎火小雅云，姚崇遣使曾殷勤。若云善政能驱蝗，吾惟半信半谓其荒唐，及至吞蝗感以诚。吾惟尽力除害于其始，一之为甚而不能，再为矫情之沽名。
用白居易新乐府成五十章并效其体 其十五 道州民
作者：弘历
朝代：清
体裁：古风

道州昔有侏儒贡，矮奴市取京都送。汉武侏儒一已足，岁岁取斯亦何用。道州任土诚堪嗤，勒民为奴民已卑，而况祖哭其孙父哭子，村里常叹生别离。道州民幸得阳城，坐谠罪人出而为刺史，催科政拙劳抚字。肯使矮民为矮奴，世为贱役无终止。朝廷感悟玺书下，矮奴之贡因永罢。犹是争臣论所激，昌黎岂徒工文者。道州民生男每以阳字之，是何异新息之民多姓贾。
用白居易新乐府成五十章并效其体 其十八 蛮子朝
作者：弘历
朝代：清
体裁：古风

蛮子朝，彼自至。初非蜀将之所致，彼亦盖贪中国利。涉远来朝必有赐，蜀将乃攘为已事。更谓开元鲜于仲通征蛮徒丧师，岂如贞元蛮慕明德而自通诚觐玉陛。德宗嘉其诱谕功，遂令蛮朝大明宫。异牟寻男寻閤劝，并教召对延英殿。召对赐衣更赐食，大臣歆羡不可得。蜀将扬扬颇得意，拖紫佩金相备位。白傅乐府因为刺云南，天末六诏蛮，来朝弗朝于国诚何关。边将得意相备位，尔时政治从可观。辛卯土尔扈特来，跋涉万里诚惫哉。伊犁收抚抡将才，示恩安辑非招徕。木兰秋狝命厕陪，山庄挈回镐宴开。至今畜牧孳童孩，将亦为相调盐梅。备位非相骄非将，白傅再生，应难腾口谤。
用白居易新乐府成五十章并效其体 其十六 驯犀
作者：弘历
朝代：清
体裁：古风

驯犀驯犀来暹罗，脊如披甲角如戈。虎豹兕象世常有，世人曾得见犀否。康熙末年忆尚逮，海蛮献犀金庭至。自称溟渤不扬波，知有圣人中国治。越裳献雉原可方，皇祖视之不经意。权教畅春饲板房，初未诧为奇瑞事。皇考践阼先志承，遂命返之厚赐仍。既不似建中放象归南方，亦不似贞元留犀致冻亡。以圣继圣王道昌，勤政务本却祯祥，慎终如始揆一蘉。白傅驯犀词徒芳，如苍蝇声庸何伤。
用白居易新乐府成五十章并效其体 其十四 城盐州
作者：弘历
朝代：清
体裁：古风

城盐州，美圣谟而诮边将。德宗筑城五原上，不谋边臣不谋相。自从城筑盐州安，阐布赞普增怅望。十馀载弗敢犯塞，万姓夜眠昼无恙。又如张仁愿受降筑三城，北边千里得安宁。其后边将非不计及此，顾欲养寇翻得掘强兵。各为身谋将可鄙，独断筑城君足美。白家乐府意在此，然亦不过慎守幸保无事而已矣。城迪化，乌鲁木齐增廨舍。城惠远，伊犁今为外户阃。野可牧畜田可耕，工商富聚谋经营。来往夜行无盗惊，哈萨布鲁常至城。以马易帛携归籯，是城较之盐州受降拓万里，香山白傅以为何如耳。
用白居易新乐府成五十章并效其体 其四 海漫漫
作者：弘历
朝代：清
体裁：古风

海漫漫，天荡荡，皆知海之廓也涵大地，试思天之包海，其势犹宽广。海漫漫，波泱泱，中有三山蓬莱瀛洲及方丈。舟或近之率有风，引去徐市，从何而得其名，因以传影响。童男丱女去弗回，传闻今为外域或即交趾与南掌。海漫漫，无际也，求仙人多遇仙寡，汉武秦皇其甚者。然而仙实谁所传，椎轮落叶岂非因彼道家李老聃。居易辟仙而举五千言，则何异夫抱薪救火扬汤止沸焉。
用白居易新乐府成五十章并效其体 其四十 井㡳引银瓶
作者：弘历
朝代：清
体裁：古风

井底引银瓶，氓之六章别开生面无遁形。始而共语继而约，遂至相奔图共乐。为计非不狡以御彼，蚩蚩然终于见弃。朱注以喻君子立身诚可思，井底引银瓶，乐天形容浪子淫妇之态实无遗。似此艳体恐污笔砚，我诚不能为。
用白居易新乐府成五十章并效其体 其四十一 官牛
作者：弘历
朝代：清
体裁：古风

唐家故事拜宰相，京兆运沙填路上。自其私第至东街，名曰沙堤示旌尚。元龄如晦或其可，林甫国忠真耻丧。居易讽之咏官牛，期以济人治国言允当。朱明以来宰相无，云大学士易称呼。虽易称名职实在，任崇责重应思黾勉赞庙谟。虽然吾更有后语，用执政者实人主。但使垂衣拱手听人燮理阴阳已乃无所为，将恐得少失多有孤天命作君而为民父母。
用白居易新乐府成五十章并效其体 其四十七 天可度
作者：弘历
朝代：清
体裁：古风

天可度，尧舜羲和璿玑示其端。地可量，竖亥卢敖亦略涉其边。曰惟人心不可防，然而人心亦不出乎诚伪间。眸子不能掩其恶人焉。廋哉孟子言，诚则明而伪则暗，明乃公而伪乃奸。但愁已之诚不至因明有蔽，奚虑他之伪日滋为奸以干。
用白居易新乐府成五十章并效其体 其四十三 隋堤柳
作者：弘历
朝代：清
体裁：古风

隋堤柳，炀帝亡，国实自取。亡国之政无不为穷奢拒谏兼黩武。但以留守而代之，开创实异汉高祖。自古一兴必一亡，意谓白傅不宜存此章。设曰周鉴在殷殷鉴夏，诰之篇则已言之详。
用白居易新乐府成五十章并效其体 其四十九 鸦九剑
作者：弘历
朝代：清
体裁：古风

风胡欧冶法不传，张氏鸦九出唐年。岂凿茨山铁英取，何乃成剑有如太阿与龙渊。候天伺地谁则见，断蛟剸犀乃信然。白家少傅因有乐府篇，其云上决浮云无令漫漫蔽白日，意独重于决壅蔽而令无私之光及物焉。庄生所说天子之剑弗祗此，其包者广虑者全。少傅特举一端以为咏绎思，是义亦足资为政。而吾以为更有要乎，兹慎勿倒持，兹以授人柄。
用白居易新乐府成五十章并效其体 其四十二 紫毫笔
作者：弘历
朝代：清
体裁：古风

紫毫笔，尖如锥利如刀。宣城笔匠选其毫，植管勒名价甚高，居易欲以付之起居郎御史曹。一以记君之言动，一以弹臣之奸滔。坐使庙堂之上君明臣良，以成上下之泰交。左右台，东西府，名易令职犹古。宣城此日虽无贡，何处无笔皆可用，莫使居易之言中。
用白居易新乐府成五十章并效其体 其四十五 古冢狐
作者：弘历
朝代：清
体裁：古风

香山居士习禅味，空色色空应一致。如何再三于色中，真色假色辨不置。真色谓之褒妲伦，假色谓之狐妖类。设云取譬犹或可，竟谓化人实怪事。艳色固宜戒，怪语亦应忌。嬖惑淫奔已见前，似此重儓出何意。
用白居易新乐府成五十章并效其体 其四十八 秦吉了
作者：弘历
朝代：清
体裁：古风

秦吉了，盖如鹦鹉能言而不离。飞鸟虽效人，言初不知人意。岂有并通百鸟语之道，香山谓其弗达鸡燕之苦于凤凰，盖有激于哀冤民，而为朝官者弗达之。于其君君莫晓，虽然余有后言香山非朝官乎，岂可自解以非言职而视如藐拾遗补过之。谓何余固不能无疑于此老，诗人托兴比喻无不可以理论之。鸟兽通人语及诉童仆善恶之事，皆属怪诞不经邻轻佻，向为杂说辨以详兹不复云文可考。
用白居易新乐府成五十章并效其体 其四十六 黑潭龙
作者：弘历
朝代：清
体裁：古风

黑潭龙，有似邺邑之河伯。水旱丰歉实不能为，人间之祸福率托于巫，虚受愚民之血食。贪吏有似河伯与潭龙巫觋，即如里胥及吏役长庆集。乃重摹滑稽传，安得西门豹为令一扫其秽迹。
用白居易新乐府成五十章并效其体 其四十四 草茫茫
作者：弘历
朝代：清
体裁：古风

草茫茫，鄙秦皇。而嘉汉文，秦皇固可戒，汉文不能无议云。斮絮之言谁所始，拾遗应未博览汉家史。始皇无道文有道，安弗安应殊在是。然而有其成者必有毁，无过久暂之分而已耳。古人非不见及此，今之三代青绿何多矣。
用苏轼韵题写像黄庭游戏卷
作者：弘历
朝代：清
体裁：古风

眉山健笔黄庭萹，龙眠写像貌二仙。后来倪迂欲继前，据床侍立两妙妍。似效墨者说白坚，神传三鬣全其天。张羽题句言起缘，是卷粉本因厥然。苏李倪张意并传，游戏偶示衣裳骞。求仙非慕沧海渊，徐福一去那复还，不如饱食而晏眠。
用金粟藏笺书经朅尔成诗辄书于后
作者：弘历
朝代：清
体裁：古风

昔彼金粟山，制此藤苔质。杀青印法华，青莲辉佛日。巧擘始何人，云影犹馀霱。品过澄心堂，用佐随安室。伊余岂知书，聊以学抢笔。惟兹玉版良，义从金口出。作字于何宜，恰称波罗蜜。同异异中同，一二二而一。
用韩昌黎盘谷子诗韵明向误并志今考證也
作者：弘历
朝代：清
体裁：古风

韩送李归盘谷序，其说雄肆非诪张。少小芸窗为日课，背诵章句熟行行。田盘之谷夙屡驻，意谓此即太行阳。泉甘土肥草木茂，时看梨枣堆盘筐。题诗每举韩李事，连篇累牍填书箱。迩来方思或致误，命访乃辨柳与杨。济源诚有盘谷寺，雅宜隐沦避世忙。燕川方口庸假借，天井白水讵混芒。具图贴说得亲历，始悟向谬慨以慷。已识韩文匪鱼鲁，更赓韩韵惊豪狂。多年疑案一旦决，逸兴顿觉因之昂。独是曩岂无知者，何不忠告胸中藏。虽然我亦有后语，至于碣石原太行。分疆别界见殊小，奚异数米于太仓。订讹游胜总馀事，但愿薄海安农桑。
用韬光禅师答乐天诗韵
作者：弘历
朝代：清
体裁：七言律诗

苾刍林下创开泉，结得茅庵自在眠。官舍何妨辞玉粒，山池好在是金莲。想他谢往招来日，仍此行云流水天。何藉海宁称好古，苕华重见碧峰前。
用高启虎邱次清远道士诗韵
作者：弘历
朝代：清
体裁：古风

清远竟何人，清词丽霄汉。岂其谪仙籍，尘世等迁窜。飘然落吴下，虎阜一游玩。蓦遇沈恭子，殷周谈汗漫。仍复返云衢，谁能窥道岸。鲁公书剑池，漫漶苔蒙乱。此诗未磨崖，得全乃以半。青邱出尘想，和韵怀聚散。而我兹朅来，胜迹遇春旦。依样易得句，讵云誇藻翰。本无求仙心，饶有忧民叹。流连非所宜，敕几思益赞。
甫田晓秋
作者：弘历
朝代：清
体裁：五言律诗

梵宇诣祈雨，甫田历晓秋。再三宁避渎，沆瀣却看稠。润草应润稼，曰欣益曰愁。西南云屡布，赦过庶沾优。
田家春兴·其一
作者：弘历
朝代：清
体裁：五言律诗

湖山岂不美，最喜是田家。过雨修春耒，临溪转水车。东阡芄绿毯，西陌簇黄花。揽结真娱意，端胜玩物华。
田家春兴·其二
作者：弘历
朝代：清
体裁：五言律诗

城市厌笙歌，农讴惬听多。三时务耕织，六畜富鸡鹅。高廪村场积，新篘父老酡。今年春雨足，卜稔望晴和。
田盘回跸至御园叠启跸诗韵
作者：弘历
朝代：清
体裁：七言律诗

本拟游盘一散闷，闷犹未散日增深。两凶湖北仍待捷，大胜川东略悦襟。夺卡占船阻贼路，相机冲险督兵寻。待晴免泞分途进，一举期闻首逆擒。
田舍
作者：弘历
朝代：清
体裁：五言律诗

田舍红门外，挥鞭日影斜。绕村流曲水，压架剩秋瓜。耞板寒敲圃，缫车夜绩麻。勤劬有馀乐，官税早输衙。
由万泉堤上至圣化寺传膳视事后遂登程·其一
作者：弘历
朝代：清
体裁：七言绝句

前岁疏通泉脉流，早知垦辟稻田稠。情形顺便兹方览，顾我何曾得暇游。
由万泉堤上至圣化寺传膳视事后遂登程·其二
作者：弘历
朝代：清
体裁：七言绝句

竺宇前头有室斋，传餐才罢报辰牌。驿章递至便批荅，勤政无时敢释怀。
由万泉堤上至圣化寺即景杂咏·其一
作者：弘历
朝代：清
体裁：七言绝句

畅春本就戚园筑，棱沜犹堪遗迹寻。咫尺万泉资灌溉，重教相土一详斟。
由万泉堤上至圣化寺即景杂咏·其三
作者：弘历
朝代：清
体裁：七言绝句

沙泉大小汇成池，潴蓄宣通实赖之。利在农田合祈报，经营方向搆神祠。
由万泉堤上至圣化寺即景杂咏·其二
作者：弘历
朝代：清
体裁：七言绝句

甲申疏治起农功，泉利犹遗可扩充。春仲鸠工辟塍圳，稻秧今看已菁葱。
由万泉堤上至圣化寺即景杂咏·其五
作者：弘历
朝代：清
体裁：七言绝句

閒斋精洁足磐桓，烂漫阶前绽牡丹。春雨频滋风复少，枝头花朵大如盘。
由万泉堤上至圣化寺即景杂咏·其六
作者：弘历
朝代：清
体裁：七言绝句

芟葑剔淤前岁为，引泉曲注已成池。斋傍仍有馀閒地，可作稻田命垦治。
由万泉堤上至圣化寺即景杂咏·其四
作者：弘历
朝代：清
体裁：七言绝句

宛转循堤竺宇通，清溪左右绕烟宫。仲春曾此一停跸，又觉流阴瞥眼中。
由万泉堤遂至圣化寺·其一
作者：弘历
朝代：清
体裁：七言绝句

泉宗礼罢小游栖，迤逦轻舆步曲堤。一路香风发何处，两傍青蔚稻秧齐。
由万泉堤遂至圣化寺·其三
作者：弘历
朝代：清
体裁：七言绝句

快霁还披西北风，敢云丰兆实祈丰。满谦损益招受处，粥粥吾心自忖中。
由万泉堤遂至圣化寺·其二
作者：弘历
朝代：清
体裁：七言绝句

云净风凉晓气清，草头圆缀露珠明。不教俞骑呵耘者，一幅江南画里行。
由万泉堤遂至圣化寺·其四
作者：弘历
朝代：清
体裁：七言绝句

曾不招提五里遥，梵声隐隐出僧寮。溪南更有溪堂在，便趁清閒过板桥。
由万泉庄传膳视事毕遂登程·其一
作者：弘历
朝代：清
体裁：七言绝句

万泉西顶路相连，停跸传餐取近便。批答驿章消片刻，宁因玩景此迁延。
由万泉庄传膳视事毕遂登程·其三
作者：弘历
朝代：清
体裁：七言绝句

曾无十里水田过，旱种原来北地多。也喜土膏含湿润，麦针簇簇发新科。
由万泉庄传膳视事毕遂登程·其二
作者：弘历
朝代：清
体裁：七言绝句

剔疏以后泉源盛，到处鳞塍新水铺。虽是插秧时尚早，殷勤惟念上农夫。
由便民港舟至栖霞山行馆即事有咏
作者：弘历
朝代：清
体裁：七言律诗

发以寅而到以申，舟行百里未劳身。此言讶不当出我，执役犹应念众人。漫向青山论今昔，最欣绿水涤精神。迎銮老幼胥欢忭，自审如何称便民。
由南池北岸至丰泽园望瀛台未至作
作者：弘历
朝代：清
体裁：古风

液池南北中，一水分三界。胜朝号三海，椓人特张大。瀛台实在南，楼阁金碧绘。以言结搆幽，未若丰泽最。况可课农圃，家法实超迈。南池循北堤，肩舆晓凉快。一望与一至，其中识劝戒。
由昆明湖泛舟至鉴远堂作
作者：弘历
朝代：清
体裁：七言绝句

石桥回望綵虹横，胜处维舟一倚楹。鉴远试吟亲切句，适来真是镜中行。
由来
作者：弘历
朝代：清
体裁：七言律诗

方幸河间北沾雨，由来迤北旱还同。都无世里土膏润，原秖一天风日烘。行路那能免旅况，阅田惟是悯农功。归舆已自懒吟兴，吟以恒旸益省躬。
由泉宗庙沿堤遂至圣化寺即景杂咏·其一
作者：弘历
朝代：清
体裁：七言绝句

泉宗揽结出西门，堤上春光概可论。绿柳放条临曲岸，红桃著色护孤村。
由泉宗庙沿堤遂至圣化寺即景杂咏·其三
作者：弘历
朝代：清
体裁：七言绝句

难寻东雉与西勾，日下徒闻著记留。祇有石桥临古路，依稀还可认巴沟。
由泉宗庙沿堤遂至圣化寺即景杂咏·其二
作者：弘历
朝代：清
体裁：七言绝句

方方新水满鳞塍，陌不生尘景绝胜。最忆泉林春客岁，衣沾濛润敲吟曾。
由泉宗庙沿堤遂至圣化寺即景杂咏·其四
作者：弘历
朝代：清
体裁：七言绝句

精蓝到不费多时，寺阁金光照水涯。南首更知别墅在，乘閒索与小栖迟。
由泉宗庙还宫过大西门之作
作者：弘历
朝代：清
体裁：七言律诗

取路泉宗庙进京，大西门外必经行。不堪东望默增恨，倏已十年迅可惊。昔惧强称弗忍惧，今怦真是切心怦。卧碑射中承欢识，都作番番梦境呈。
由液池东岸入淑清院得句
作者：弘历
朝代：清
体裁：七言律诗

紫光藩宴例新正，待备南台入淑清。七尺红墙隔尘俗，百株苍柏护蓬瀛。洒然泉石堪延步，蓦尔古今一缱情。胜国遗踪何处觅，祗馀几卷阅春明。
由液池东岸入淑清院门
作者：弘历
朝代：清
体裁：七言律诗

初春藩宴待班齐，西苑鸣銮小憩徯。太液铺冰原是水，长衢冻雪不生泥。石门才入仙凡别，松磴宁辞高下跻。素尚斋真惬怀抱，方来春意任吟批。
由液池东岸遂至悦心殿漫题三首·其一
作者：弘历
朝代：清
体裁：七言绝句

液池祇是一湖水，明季相沿三海分。好为张大娱人主，仇士良言夙所闻。
由液池东岸遂至悦心殿漫题三首·其三
作者：弘历
朝代：清
体裁：七言绝句

山殿岧峣号悦心，悦心得不易难谌。祈农敕政先忧切，卅五年初励至今。
由液池东岸遂至悦心殿漫题三首·其二
作者：弘历
朝代：清
体裁：七言绝句

淑清石径出宫墙，东岸夤缘二里强。琼岛春阴景正好，遂登山殿揽烟光。
由玉河复至玉泉·其一
作者：弘历
朝代：清
体裁：七言绝句

聊因习众水围收，几曲遥源一溯游。夹岸菜花香递送，黄于金菊绿于油。
由玉河复至玉泉·其三
作者：弘历
朝代：清
体裁：七言绝句

山色花光缋静明，华滋小憩足怡情。寻春向者无多日，锦埭新看有落英。
由玉河复至玉泉·其二
作者：弘历
朝代：清
体裁：七言绝句

卧波桥影亘银川，寒食风轻稳度船。赐火那须资蜡烛，绿榆无树不新烟。
由玉河泛舟至万寿山清漪园
作者：弘历
朝代：清
体裁：七言律诗

玉泉舟下玉河通，日丽风和波不雄。芷白蒲青景有望，鸢飞鱼跃兴无穷。清漪水色从新秀，万寿山光即渐融。行不须臾吟数首，裴家搆思或相同。
由玉河泛舟至万寿山清漪园
作者：弘历
朝代：清

玉泉舟下玉河通，日丽风和波不雄。芷白蒲青景有望，鸢飞鱼跃兴无穷。清漪水色从新秀，万寿山光即渐融。行不须臾吟数首，裴家构思或相同。
由玉河泛舟遂至玉泉山静明园
作者：弘历
朝代：清
体裁：五言律诗

陟降仍乘舫，桥过玉带弯。溯源至渚囿，隔岁辟林关。春事九分阅，崇情一日间。漫言游太亟，聊偶趁斯閒。
由西峪遂至创得斋因题句
作者：弘历
朝代：清
体裁：七言律诗

寻胜岩蹊乘夕凉，已踰半月驻山庄。明知创得非新得，熟处难忘却易忘。纳嶂窗中犹罨绿，种松阶下渐成苍。年来结搆微嫌富，即景虽欣愧不遑。
由西甘涧过东甘涧得句
作者：弘历
朝代：清
体裁：古风

万松祇是山之半，揽全蓟野春郊佳。近村远墅兴农事，一犁透润无尘埃。游盘之乐乐在此，岂缘峰泉清韵谐。由西过岭即东涧，泠泠之水其甘皆。庄园咫尺北门入，依然问报萦遐怀。
由长河进舟游乐善园
作者：弘历
朝代：清
体裁：五言律诗

溪园久弗至，路便偶维舟。树古觉阴张，湖宽到岸浮。披芸今似昨，临籁晓如秋。六载一弹指，原同逝水流。
甲午元旦
作者：弘历
朝代：清
体裁：七言律诗

奋轧刚欣茅茂融，元辰叶瑞沐鸿濛。干维启运四逢始，支以乘时六起中。宵旰祇勤励厥志，几康安止省予躬。久而敬是宣尼训，临莅遑称岁月崇。
甲午新正祈谷前一日诣斋宫作·其一
作者：弘历
朝代：清
体裁：七言绝句

太和玉辇启平明，钟应午门始发鲸。西北诸蕃哈萨克，排班跪送式仪程。
甲午新正祈谷前一日诣斋宫作·其三
作者：弘历
朝代：清
体裁：七言绝句

瓣香九�谒皇乾，退即斋宫致洁虔。积雪松根殊去岁，颙祈厚泽遍春田。
甲午新正祈谷前一日诣斋宫作·其二
作者：弘历
朝代：清
体裁：七言绝句

石衢黄道直如弦，市肆骈罗列两边。百岁休和人乐利，皇都富丽故应然。
甲午春帖子·其一
作者：弘历
朝代：清
体裁：五言绝句

廿四气之首，九旬春以初。元辰先七日，消息复阳如。
甲午春帖子·其三
作者：弘历
朝代：清
体裁：七言绝句

春盘春帖昌昌始，慈福慈龄曼曼增。抚此人和复岁美，益勤几敕与冰兢。
甲午春帖子·其二
作者：弘历
朝代：清
体裁：五言绝句

乘震执规候，慎微敬始朝。皇都宁媚祭，风马上丹霄。
甲子元旦
作者：弘历
朝代：清
体裁：七言律诗

根荄生意动温阳，曰旦钦承和气祥。百岁喜逢新甲子，中元同庆始春王。椒花玉版芳辰颂，柏子金猊合殿香。嘉会万方球小大，惟应兢业与年长。
甲子冬至有事于南郊敬成
作者：弘历
朝代：清
体裁：五言排律

伊古诚为贵，匪今祭以时。微阳爰始复，殷礼敢云迟。捧璧青坛肃，陈愆素虑知。黄钟方应律，元酒亦盈卮。转歉诚乾造，绥丰讵我期。天恩奚可恃，祈岁廑长思。
甲寅仲春社稷坛礼成述事
作者：弘历
朝代：清
体裁：五言律诗

春祈因重农，每岁致寅恭。及节求恩雨，阅年望雪冬。焦心诚日甚，渴泽冀云浓。责已深思过，仍惟吁土宗。
甲寅元旦
作者：弘历
朝代：清
体裁：七言律诗

寅年寅月喜重同，引达崇禧赖化工。日就月将学有缉，朝乾夕惕念无穷。惟惭治理未归顺，虔祝田功屡赐丰。临莅于兹五十九，慎终如始益勤躬。
甲寅元旦试笔·其一
作者：弘历
朝代：清
体裁：七言律诗

一气贞元运颢穹，恩光区宙普包蒙。群雍啿啿欣条秀，舒叠徐徐逮棣通。曰九曰三著羲象，惟乾惟惕慎渊衷。财成辅相胥应勖，自谓于中责在躬。
甲寅元旦试笔·其二
作者：弘历
朝代：清
体裁：七言律诗

开元历五十有九，本不敢期恩赉天。谁识匆匆过尔许，祇成矻矻尚依然。民安吏治夫何有，手拱衣垂肯自便。转瞬丙辰馀二载，庶几符望老人全。
甲寅夏至日北郊礼成述事
作者：弘历
朝代：清
体裁：五言律诗

尧典占星火，周官祀地祗。躬承申素志，岁久沐恩私。庚月庚辰值，实坚实好期。惟资膏泽养，稽首吁霖垂。
甲寅春帖子·其一
作者：弘历
朝代：清
体裁：五言绝句

青鸟重司启，苍龙恰值辰。昊天维于穆，一气万方春。
甲寅春帖子·其三
作者：弘历
朝代：清
体裁：七言绝句

年年内翰写春词，漫颂恒教多进规。那得万几无一失，慎终以久更虔寅。
甲寅春帖子·其二
作者：弘历
朝代：清
体裁：五言绝句

四始轮当四，初年正是初。熙和幸逢世，虔惕并殷予。
甲戌元旦
作者：弘历
朝代：清
体裁：七言律诗

泰阶圜煦丽青阳，绮胜椒盘总发祥。岁肇三元欣首祚，闰逢旬九恰初章。共球小大来侯甸，衣食根源廑雨旸。五福敛时敬敷锡，春台寰海祝丰穰。
甲戌立春日春帖子三首·其一
作者：弘历
朝代：清
体裁：五言绝句

舒叠阳交泰，群雍物喜春。载咨京兆尹，敬事出耕人。
甲戌立春日春帖子三首·其三
作者：弘历
朝代：清
体裁：七言绝句

律分昨夜与今朝，迎面风来果是条。底识春园绝胜处，冰花火树凑初韶。
甲戌立春日春帖子三首·其二
作者：弘历
朝代：清
体裁：五言绝句

瑞旭腾楼紫，祥光焕胜青。上林春似海，作寿祝慈宁。
甲戌除夕
作者：弘历
朝代：清
体裁：五言律诗

夕不知何夕，年将成去年。烛花红带暖，鼎柏篆腾烟。澄思迎新祉，摛吟殿旧编。斯之未能信，岛祭岂须然。
甲申元旦
作者：弘历
朝代：清
体裁：七言律诗

岁首从新纪蔀章，甲申舒气辏青阳。钦哉德始乘春令，奉以仁行与物昌。一意勤民宵复旰，四时协序雨和旸。綵屏吉语多占瑞，岂似渊衷敬畏长。
甲申春帖子·其一
作者：弘历
朝代：清
体裁：五言绝句

慎微钦出甲，敬始肇申坚。瑞律元正后，祥花臈日前。
甲申春帖子·其三
作者：弘历
朝代：清
体裁：七言绝句

今岁甲申乙卯日，大清一百廿年春。敬天法祖政由旧，较雨量晴律转新。
甲申春帖子·其二
作者：弘历
朝代：清
体裁：五言绝句

月竁天方接，朝正并贺春。布德须教浃，宁惟九域民。
甲申除夕
作者：弘历
朝代：清
体裁：五言律诗

金炉寒已送，玉琯斗将回。今夕甲申尽，明朝乙酉来。登仓岁诚稔，铺阁雪犹皑。处顺易生豫，吾惟懋敬哉。
甲辰元旦
作者：弘历
朝代：清
体裁：七言律诗

自新由昔钦先甲，践阼而今逮五辰。临莅久斯益滋惧，熙和值乃倍生寅。穰穰茀禄崇三统，济济衣冠受万人。累叶蒙庥诚富庶，所思风俗未还醇。
甲辰春帖子·其一
作者：弘历
朝代：清
体裁：五言绝句

木德方生甲，龙光正见辰。祥占月几望，节应气回春。
甲辰春帖子·其三
作者：弘历
朝代：清
体裁：七言绝句

人生寅继地天交，玉管旋东迎以郊。读易三阳开泰运，益廑乾惕九三爻。
甲辰春帖子·其二
作者：弘历
朝代：清
体裁：五言绝句

撰吉幸江南，青旗跸路探。悉新逢已盛，春泽万方覃。
申元节放河灯作
作者：弘历
朝代：清
体裁：七言律诗

质明四宇蔚云连，澍雨霏霏暗塞川。今岁未霖何碍也，斯辰值节略思旃。恰当卓午天开朗，仍是东山月上圆。满浦河灯照荷灿，而予喜在利农田。
甸猎
作者：弘历
朝代：清
体裁：五言律诗

甸猎非山猎，平原草未黄。入崖斯小试，便路例成常。惊雉蔽空起，呼鹰逐影飏。兰中初获鹿，飞骑进仙庄。
画峰室
作者：弘历
朝代：清
体裁：古风

窗纳假山峰，室展真树画。山假峰实立，树真画譬挂。至竟孰真假，莫非虚拟话。万事总如斯，拘墟徒自隘。偶向室中观，豁然忘□芥。
画峰室
作者：弘历
朝代：清
体裁：七言绝句

紫逻青萦户外山，画情凭足悦几閒。若于艺苑寻名氏，只在倪黄伯仲间。
画峰室
作者：弘历
朝代：清
体裁：古风

誉画曰如峰，誇峰曰如画。毕竞谁主宾，无非艳佳话。此室号画峰，名象两弗坏。是谓具一合，可以称双快。设更请进之，莫若须弥芥。
画峰室
作者：弘历
朝代：清
体裁：古风

踱石度溪流，书室秀而野。初不知有峰，峰列北窗也。高下入画情，是谁逸笔写。谢客句斯拈，李仙烛斯把。丹青色或渝，松杉韵非假。奇在听有声，瀑水泠泠泻。
画峰室
作者：弘历
朝代：清
体裁：古风

隔溪罗奇峰，蜃窗如画展。下垂瀑入听，上峙亭供眄。欲问四大家，似此可兼善。而况藉装潢，凭人舒与卷。
画峰室作歌
作者：弘历
朝代：清
体裁：古风

称峰奇者曰活画，谓画美者云真峰。至竟峰画佳孰是，无过幻境相形容。世间万事纷如此，求其定论将谁从。斯室居然获两得，盖以不识不知为其宗。
画松
作者：弘历
朝代：清
体裁：七言绝句

弃日閒斋寄翰思，每嗤韦偃入人诗。偶然貌得真松树，试问真松复貌谁。
画松
作者：弘历
朝代：清
体裁：七言律诗

镇庙门西似盖松，半存枯干半茏葱。凝神如见抱朴子，图貌惭非陈所翁。立下忽疑晴与晦，现前可悟色兮空。何当六月根旁坐，读疏仡听谡谡风。
画梅
作者：弘历
朝代：清
体裁：七言绝句

塞山绝胜大庾岭，其间何独无梅花。兴来点笔开生面，宛见冰姿窗外斜。
画梅
作者：弘历
朝代：清
体裁：七言绝句

貌得梅花净绝尘，艺林都说画梅人。不逢梅树人谁仿，还是寒梅自写真。
画梅
作者：弘历
朝代：清
体裁：七言绝句

赵北春风绽杏花，马头残雪映朝霞。江南正是梅开候，便写一枝疏影斜。
画禅室
作者：弘历
朝代：清
体裁：七言绝句

宝王刹现一毫端，百尺竿头进步看。借问香山应时句，会昌九老雅宜观。
画禅室
作者：弘历
朝代：清
体裁：七言绝句

室名原借董香光，四美具随来此藏。漫道所为太著相，舍兹画孰称山香。
画禅室
作者：弘历
朝代：清
体裁：七言律诗

画禅名室匪因禅，早识禅非言可诠。特以香光著题耳，遂教名迹每携旃。泉声山色真面目，昔去今来那变迁。诸虑了当一洗却，听他阶下有流泉。
画禅室口号
作者：弘历
朝代：清
体裁：七言绝句

额借香光题昔年，董收携每印当前。迩来懒堕不将至，却觉空空契画禅。
画禅室漫题
作者：弘历
朝代：清
体裁：七言律诗

画禅名本学香光，四美那恒个里藏。秘笈随来复随去，可知斯幻乃斯常。即今雨后千林翠，异昨雪中一晌凉。触目无非活绘趣，六如早已揭金刚。
画舫斋
作者：弘历
朝代：清
体裁：五言律诗

一舫宛波心，临清复俯深。水冰无异视，风月有常禁。岂虑波涛骇，雅宜閒暇寻。虽然逢积素，漫拟泛山阴。
画舫斋
作者：弘历
朝代：清
体裁：六言诗

冰床用异冬夏，画舫名自古今。爱仿欧阳室趣，不学周砥醉吟。青雀笑他侈意，白鸥底藉盟心。比似清河张丑，相资犹欠书林。
画舫斋
作者：弘历
朝代：清
体裁：七言绝句

四壁图书翰墨香，怡情惟此足徜徉。舟居莫漫笑无水，偶肖张融亦岂妨。
画舫斋
作者：弘历
朝代：清
体裁：古风

宿斋复还宫，北至将临祀。路便憩水堂，雨后景尤美。景美匪所眈，戒深允宜揣。譬如水载舟，前贤揭其旨。对时企薰弦，观易凛金柅。
画舫斋
作者：弘历
朝代：清
体裁：七言律诗

弄舫原宜九夏时，今朝邂逅乃于斯。霁天雨过景犹润，涨水波摇画恰披。荷是徐熙饶有馥，斋如张丑竟无疑。帧中雅合留题句，喜得懋勤砚匣随。
画舫斋
作者：弘历
朝代：清
体裁：五言律诗

拖床行以至，画舫却艰行。便即冰皆释，仍停岸弗征。因知非践实，毕竟浪孤名。世事如斯者，多哉吁可惊。
画舫斋
作者：弘历
朝代：清
体裁：五言律诗

松栋俯琳塘，如维青雀航。风荷呈静影，烟树入晴光。图画参生动，诗书阅古芳。凭窗成小憩，兴寄米襄阳。
画舫斋
作者：弘历
朝代：清
体裁：五言律诗

此画真称画，不舟却是舟。那随帆处转，常在镜中游。拂以和风漾，拍哉春水浮。虽非巨川济，作楫岂忘求。
画舫斋
作者：弘历
朝代：清
体裁：七言律诗

池上为斋拟舫同，那资桂楫与筠篷。三馀冻结练非叠，一例光含镜自空。亦可开窗试延月，奚劳落席虑惊风。虚舟取喻原无系，数典何须定米翁。
画舫斋
作者：弘历
朝代：清
体裁：五言律诗

溪斋颜画舫，假借本虚称。欲笑彼浮艇，其何此泛冰。底须帆影挂，一例镜光澄。如是观名象，因之悟所能。
画舫斋
作者：弘历
朝代：清

画舫予所喜，云舟不是舟。雅宜风澹荡，那共水沉浮。荷净初过雨，竹凉飒似秋。分明太液上，借与米家游。
画舫斋
作者：弘历
朝代：清
体裁：五言律诗

船室舣琳池，冰光座上披。入窗都是画，凭几便吟诗。何必布帆挂，依然乌影移。忽疑笑真舫，行止尚需时。
画舫斋
作者：弘历
朝代：清
体裁：古风

芸斋临镜澜，涵漪清可爱。仰观俯而察，古稽文与佩。颜之曰画舫，讵学襄阳再。譬如亘大地，咸知水以载。何屋而非舟，舟宁独此在。谁能具达观，于斯悟津逮。
画舫斋偶咏
作者：弘历
朝代：清
体裁：古风

冰冱舫艰用，斯斋镇斯舫。浮实若浮虚，岂必资波浪。悬镫曾未燃，缀胜乃偶向。小坐不逾刻，去亦弗回望。似兹何藉兹，自笑诚无状。
画舫斋即景
作者：弘历
朝代：清
体裁：五言律诗

冰床度玉浦，画舫憩云斋。淑气今朝入，祥霙特地谐。韶光增詄荡，润景足清佳。图展山阴棹，真娱即景怀。
画舫斋口号
作者：弘历
朝代：清
体裁：七言绝句

斋临池上似舟轻，画舫因之遂与名。是假是真便真者，一般冻浦也艰行。
画舫斋口号
作者：弘历
朝代：清
体裁：六言诗

画固镜花溪月，舫寓水流风行。合坐普门大士，静演不灭不生。
画舫斋口号
作者：弘历
朝代：清
体裁：七言绝句

画舫夤缘接镜清，来游因便俯池楹。米家烟雨非所赏，惬意端知在快晴。
畅春园之纯约堂皇祖时所建也朕既奉皇太后驻跸于此因略为脩葺以供夏凊落成侍宴敬成近体
作者：弘历
朝代：清
体裁：五言排律

轩榭贻皇祖，佳名纯约垂。凊温奉慈豫，丹雘柍桭施。今日成新落，清和正好时。指山倾北斗，俯水是西池。丽景窗中纳，瑶图座上披。即看阶砌畔，应茁万年枝。
畅春园无逸斋叠旧作韵二首·其一
作者：弘历
朝代：清
体裁：五言律诗

萱戺询安罢，松轩每憩凭。茨茅常致仰，阶土易为登。夏树阴将密，溪风清莫胜。周书即舜典，家法凛绳承。
畅春园无逸斋叠旧作韵二首·其二
作者：弘历
朝代：清
体裁：五言律诗

对时思育物，即景未忘言。竹韵轻敲院，花香细入轩。惟劳以为逸，曰静不嫌喧。髫岁忆承泽，恒蒙霁色温。
畅春园集凤轩恭候皇太后问安之作
作者：弘历
朝代：清
体裁：七言律诗

熙春翟辇奉游观，莅止趋迎敬问安。夹路新耕曾志喜，满园韶景更承欢。风前花意辉横埭，雨后云容罨远峦。祈岁慰馀追赏乐，晖晖迟日爱频看。
畅春苑观澜榭作
作者：弘历
朝代：清
体裁：五言律诗

云轩三架敞，月镜一泓宽。景物供寻赏，来回便问安。瑶池常放棹，学海愿观澜。还忆含饴日，光阴弹指看。
畅襟楼
作者：弘历
朝代：清
体裁：五言律诗

拾级上书楼，新波眼底浮。茁犹勒蒲芷，浴已下凫鸥。菱格斜窗展，柳丝远岸柔。须臾襟畅耳，难忘是先忧。
畅襟楼
作者：弘历
朝代：清
体裁：古风

楼据湖中央，四面雅宜望。因有畅襟名，画意镜面漾。是实还是虚，胸襟原可畅。而我值盼捷，南瞻益惆怅。似楼隐笑人，底须拾级访。
畅襟楼
作者：弘历
朝代：清
体裁：古风

此处非背山，即境因起楼。楼高可骋目，万景供吟眸。吟景襟随畅，然畅岂易不。岁美与民安，始可略解愁。而吾闻之古，曰先天下忧。
畅襟楼
作者：弘历
朝代：清
体裁：七言绝句

石梯拾级试登临，旧有楼题曰畅襟。小坐七年迅瞥眼，几曾一畅本来心。
畅襟楼
作者：弘历
朝代：清
体裁：古风

襟怀在人不在楼，楼曰畅之诚畅不。王勃序中仍藉俯，彼其胜会誇豪游。至于王粲又殊致，美非故土惟增愁。二者于我都无涉，畅怀惟在绥丰收。绥丰岂其容易得，较晴量雨春复秋。春初讵敢期瓯窭，是以每先天下忧。
畅襟楼口号
作者：弘历
朝代：清
体裁：七言绝句

佳辰聊尔倚楼楹，列树围墙叶未生。借问畅襟何处是，恰从柳眼处开明。
畅襟楼口号
作者：弘历
朝代：清
体裁：七言绝句

构筑层楼图畅襟，名言虽易实难谌。较量晹雨自春始，终岁愁中畅那寻。
畅襟楼杂言
作者：弘历
朝代：清
体裁：古风

襟怀欲其畅，此意谁弗知。然而实难哉，杂言托诸辞。北丰企南稔，东安冀西夷。大臣希有贤，小吏顾无私。黔黎胥饱食，老幼均暖衣。一岁幸若是，绥履仍是期。惟其所欲多，故致愁繁滋。我居天下尊，何求弗得之。尚有如许愁，艰致畅襟时。而况卑我者，其谁心常怡。
畅观堂
作者：弘历
朝代：清
体裁：古风

于目斯为观，在景彼呈观。一二二而一，宾主分明判。畅则两胥宜，意解神为宴。如春风风人，舒和原一贯。问我能之乎，不觉赪然面。
畅观堂
作者：弘历
朝代：清
体裁：七言律诗

今日为观实畅哉，既沾快雨快晴来。西山浓翠屏风展，北渚流银镜影开。树态成阴张伞盖，石皴含润长莓苔。如斯山水如斯地，一岁曾消到几回。
畅观堂
作者：弘历
朝代：清
体裁：七言律诗

今日畅观真畅观，时旸时雨致心宽。平铺北沼银光漾，一带西山翠色攒。自有微风袭细葛，无须小扇动轻纨。玉泉塔影波中落，认作两高峰样看。
畅观堂
作者：弘历
朝代：清
体裁：古风

假山虽不高，湖上成俯眺。翠观迥凌虚，沧波涵朗照。林梢叶未舒，近远毕呈妙。畅观观于何，溪田水均浇。耕犁易为兴，春及农将告。
畅观堂
作者：弘历
朝代：清
体裁：五言律诗

回廊曲转处，向北有书堂。远揖山峭茜，近披湖渺茫。诗聊说情性，图以阅耕桑。便是畅观所，敬勤敢暂忘。
畅观堂
作者：弘历
朝代：清
体裁：古风

岩堂向远开，俯临极空廓。远山云容容，近湖冰落落。冰既鲜波澜，云亦迷崖崿。相安两恬然，可喻心无著。是谓真畅观，契神于淡泊。
畅观堂
作者：弘历
朝代：清
体裁：五言律诗

岩堂据崇顶，向远揽虚明。气接西山爽，水临北渚清。云霞归岫澹，荷芰映波荣。底事为观畅，雨旸近适平。
畅观堂
作者：弘历
朝代：清
体裁：七言律诗

左俯昆明右玉泉，背屏镜治面溪田。四围应接真无暇，一晌登临属有缘。骋目不遮斯畅矣，栖心惟静总宜焉。设于风地观羲象，未曰怡然先悚然。
畅观堂
作者：弘历
朝代：清
体裁：七言律诗

快雨兼之凑快晴，山堂观揽畅怀生。如斯颙冀一月若，又得屡绥万宝成。东沼翻光漾檐额，西峰倒影入帘旌。促吟七字鸣归棹，悦豫中常戒满盈。
畅观堂
作者：弘历
朝代：清
体裁：五言律诗

春物未云多，春堂此偶过。于斯观化始，岂必在芳罗。朱鸟明菱牖，金猊消篆窠。问予缘底畅，岁美与人和。
畅观堂
作者：弘历
朝代：清
体裁：古风

曼转步回廊，虚堂莅山项。骋望极空旷，盖因所据迥。孟月迨下浣，捲帘弗觉冷。虽迟芳菲候，已递熙怡景。观以待畅观，妙趣惟心领。
畅观堂
作者：弘历
朝代：清
体裁：古风

由榭沿回廊，岩堂近咫尺。榭之睇在东，堂之观以北。然胥为玩物，岂非役目力。继思寓不留，或弗大伤德。
畅观堂
作者：弘历
朝代：清
体裁：古风

畅观岂易言，必也心畅好。心又岂易畅，必也登万宝。春中及夏初，沾膏沐大造。以此鳞塍间，菁葱茁秧稻。迩来过半月，风盛觉炎燥。思当一雨滋，云势空如扫。吾心那畅然，踌躇佳兆保。
畅观堂
作者：弘历
朝代：清
体裁：古风

虚榭缦转接回廊，别有面北畅观堂。湖光远向连山色，山色倒影入湖光。揽结无不惬崇意，却是今年此初至。藉非旸雨幸若时，曰斯畅观岂容易。
畅观堂
作者：弘历
朝代：清
体裁：古风

观为心之用，心畅观斯畅。春雨既沃滋，春风复轻飏。春堂了不寒，春原纷可望。近湖开镜奁，远山展画幛。连塍水普足，种稻行相向。是实吾所廑，农务那能忘。苟其惬祈年，馀景随时偿。
畅观堂
作者：弘历
朝代：清
体裁：五言律诗

雨后水风柔，山堂飒似秋。四围画情展，一片镜光浮。乃悟观之畅，原因心弗愁。泰而不骄耳，此语实相投。
畅观堂作歌
作者：弘历
朝代：清
体裁：古风

依岩高下为云廊，数武之间廊接堂。堂以畅观额已久，畅观之义斯堪详。必曰万民足衣食，又曰四海若雨旸。斯事岂可容易得，后乐艰矣先忧长。宿雨新霁含烟光，坐堂北望爽弗凉。顾名思义吾惟惕，豫省正廑视如伤。
畅观堂口号
作者：弘历
朝代：清
体裁：七言绝句

畅观岂为观佳景，都在水田陆亩间。一雨油然生意勃，心诚慰更放应闲。
畅观堂有会
作者：弘历
朝代：清
体裁：古风

书堂迥冠山，久矣额畅观。千林叶未吐，近遥一例看。近湖两镜夹，遥峰万玉攒。意实为之畅，节前况务閒。既而憬然惧，畅邻泰与安。孟云收放心，敢忘骋目间。
畅观堂观易有会
作者：弘历
朝代：清
体裁：古风

回廊曼转书堂有，畅观额檐据岩阜。近山浸水远复山，纵目怡心名不负。怡者畅也岂易得，都在春膏渥畎亩。既怡复虑泰而骄，招损受益分臧否。内爻三吉外三利，谦之深意元圣剖。于内为心外为事，事之利在心之守。心之守谦自致吉，吉无不利夫何有。于斯一游所得多，岂在湖波及林薮。
畅观轩
作者：弘历
朝代：清
体裁：七言律诗

斋有窗棂轩则无，畅观得号以斯夫。观宁树石景佳也，畅在雨旸时若乎。役目戒深铭敢忘，从心学浅矩难踰。禦寒偶设菱花牖，更厌玻璃几片糊。
畅观轩口号
作者：弘历
朝代：清
体裁：七言绝句

迟吐叶林无碍望，苍山新水也宜看。曰三洪范常忧我，自审何曾一畅观。
畅远台
作者：弘历
朝代：清
体裁：七言绝句

两言畅远圣毫题，四海为家咫尺齐。满沼芳莲苹君子，入观义亦契濂溪。
畅远台
作者：弘历
朝代：清
体裁：七言律诗

临水回廊月样标，平台上弗设窗寮。骋怀游目观无碍，得意忘言神与超。一片池荷红晕朵，千章岸柳绿申条。屋中线法西洋画，亦解幻将近作遥。
畅远台口号
作者：弘历
朝代：清
体裁：七言绝句

方喜优霖又欣霁，纾怀今日偶登台。伊犁万里关方寸，一字畅宁容易哉。
畅远台寄怀
作者：弘历
朝代：清
体裁：古风

曲台临平湖，骋怀目堪放。讵及视眺娱，足惬水天量。忽思万里外，剿贼劳兵将。枕戈实苦辛，捷音日夜望。方寸刻无宁，那易由言畅。
畅远斋
作者：弘历
朝代：清
体裁：五言律诗

虚斋临迥巘，畅远夙曾名。树杪俯无碍，山遥望若平。易穷惟画意，难悉是人情。方寸怀寰海，先忧祇益怦。
畅远斋作歌
作者：弘历
朝代：清
体裁：古风

山已高斯楼更高，骋观其远自益畅。伊余怵然有所虑，弗在佳景之供望。察其远者莫忽近，劳则思而逸或忘。耳目所供讵有穷，心志之间可容放。因而慄慄有弗安，侍臣窃议缘何怅。
畅远斋有会
作者：弘历
朝代：清
体裁：古风

据高斯见远，见远畅则然。而吾有所思，宁惟佳景延。泰山岂不巍，一指蔽当前。远固不易见，而时或见焉。设忽一指近，其弊不可言。察察明匪真，汶汶暗宜捐。图远莫忘近，慎近远乃联。前步视后步，譬之举足间。所遇得其畅，湛然以为贤。
畅远斋自讼
作者：弘历
朝代：清
体裁：古风

癸丑咏畅远，廓喀平诚畅。兹来复有咏，三处军捷望。虽云非黩武，武勤宁辞谤。然非始自我，昭鉴赖天贶。烟驿屡问章，夙夜心南向。远事实过多，畅无愁有状。斥过弗待人，自讼增悒怏。
畅远襟轩
作者：弘历
朝代：清
体裁：五言律诗

诡石弗罗墀，纵观雅得宜。盆花仍焙蕊，树叶未抽枝。适才临春仲，无过坐片时。远襟付谁畅，虚室不言知。
畅远襟轩口号
作者：弘历
朝代：清
体裁：七言绝句

曲室回廊四面围，循名轩额似相违。畅怀近远宁因此，笑属多言辨是非。
畅风楼
作者：弘历
朝代：清
体裁：五言律诗

人殊高与卑，风岂有雄雌。宋玉诚能辩，楚王真是痴。雨旸幸逢若，作息可随宜。遥望麦田畅，三农与共之。
畅风楼
作者：弘历
朝代：清
体裁：七言绝句

何必雌雄宋玉材，书帷芸帙一时开。披襟底觉心神畅，为是风从松入来。
畅风楼
作者：弘历
朝代：清
体裁：七言绝句

楼迥窗虚八面宜，夏时坐喜引凉飔。临风不肯轻言畅，吹去云嫌作雨迟。
畅风楼
作者：弘历
朝代：清
体裁：古风

畅实郁之对，畅喜郁则忧。而风何与焉，乃以名诸楼。兹当望雨时，云作风为雠。驱之使弗雨，郁对徒增愁。层阁默不语，无心受飕䬟。
畅风楼叠去岁韵
作者：弘历
朝代：清
体裁：七言绝句

楼畅风乎风畅楼，难将能所辨从头。今来晴雨适均可，巽二听其作与收。
畅风楼口号
作者：弘历
朝代：清
体裁：七言绝句

遣怀拾级一登楼，楼额檐端睇举头。畅我王风姑且置，谓风望雨尔权收。
界河
作者：弘历
朝代：清
体裁：七言绝句

此处界河划宋辽，谨防斥候有规条。当年遗迹犹堪按，也自依稀南北朝。
界河
作者：弘历
朝代：清
体裁：七言绝句

辽宋分疆此界河，图辽因复与金和。开门延敌自贻戚，五国凄凉怨则那。
界湖桥
作者：弘历
朝代：清
体裁：七言律诗

水周堂畔舣轻舻，便可登舟畅浦娱。既以清閒揽景绘，亦因馀兴补吟觚。堤长横亘东西界，桥六首分内外湖。而我农桑为要务，先从耕织阅佳图。
界湖楼
作者：弘历
朝代：清
体裁：七言绝句

影湖之水界湖接，一棹而来座不移。到此换舟须就下，白云头上向平披。
界湖楼
作者：弘历
朝代：清
体裁：五言律诗

湖水有高下，长堤以界之。层楼真得景，换舫复斯时。玉宇如心朗，金风拂面披。胜游消半日，归棹亦云宜。
界湖楼
作者：弘历
朝代：清
体裁：七言律诗

西水源为东水委，影湖帆至界湖楼。乍登曲岸疑入画，欲返长河更换舟。几席虽清曾几坐，湖山信美讵淹留。漫言孤彼春光度，犹觉惭斯半日游。
界湖楼
作者：弘历
朝代：清
体裁：古风

金河高长河，玉泉高倍蓰。设非次第蓄，一泻无馀矣。裂帛本有湖，方塘数亩耳。接上扩充之，此湖殊渺瀰。界堤筑横楼，漪影翻窗纸。实得空澄趣，讵止烟波美。面面辟溪田，万顷绿含绮。随时祝有年，是吾乃所以。
界湖楼六韵
作者：弘历
朝代：清
体裁：五言排律

水源要节蓄，乃识进盈科。用以堤为界，行来舟碍坡。烟楼成接待，月牖得延俄。蝉树周遭唱，渔船欸乃歌。花香因露重，物意向秋多。易舫言归可，游吟亦戒过。
留云室
作者：弘历
朝代：清
体裁：古风

夏云愁其留，春云喜其留。云偶值春夏，人乃殊喜愁。白云本无心，而人情不侔。容容石根出，霭霭檐角浮。如膏正此时，翠毯滋春麰。
留云室
作者：弘历
朝代：清
体裁：古风

屋中贮奇石，厥石本云根。石固不必移，云固常如存。写楹乃其馀，作霖斯为恩。东郊正需泽，吾岂托空言。
留云室
作者：弘历
朝代：清
体裁：七言绝句

岩室窈然静且深，去年犹忆雨中临。即今待泽将举趾，分付云留好作霖。
留云室
作者：弘历
朝代：清
体裁：五言律诗

无心才出岫，有意欲留斋。何则知其故，依然称我怀。摸扪皆不可，淡荡以为佳。片刻原飞去，惟馀润满阶。
留云室
作者：弘历
朝代：清
体裁：古风

田盘磈石多，架屋壁骑石。半内半存外，一例光而泽。壁骑石弗动，贾句成虚掷。石留云亦留，所以题檐额。奇想破天悭，促吟弗较格。
留云室
作者：弘历
朝代：清
体裁：古风

盘中多巨石，磊磊复种种。等閒不肯移，为恐云根动。架屋贮一拳，浑沦而郁蓊。留石即留云，奇趣发心孔。今朝听飞去，作雨霈春陇。
留云室
作者：弘历
朝代：清
体裁：古风

磈石弗可移，因于室中置。石留云自留，原非出招致。英英吐灵根，漠漠布元气。衣裳为之润，面目为之粹。设去作春霖，农功益沾利。
留云室二绝句·其一
作者：弘历
朝代：清
体裁：七言绝句

白云原是气之元，苍石更宜云作根。石弗移而成朴屋，浪仙妙理个中存。
留云室二绝句·其二
作者：弘历
朝代：清
体裁：七言绝句

不肯斧斤凿去石，却成栋宇贮来云。无非借得天然趣，微笑靊窿费力勤。
留云室作
作者：弘历
朝代：清
体裁：古风

山阴多石壁，倚壁可结庐。英英出缝罅，写楹任卷舒。眠则高谢徐，攓宁远学苏。止既不知有，去亦弗觉无。是曰留而已，今来偶伴吾。
留云室戏成口号
作者：弘历
朝代：清
体裁：七言绝句

英英若为早安排，写栋沾衣蔚满斋。却是无心出岫物，亦将此地应官差。
留云室戏题
作者：弘历
朝代：清
体裁：古风

墙骑大石屋架上，石半屋外半屋中。其生云者应在外，在内石生云何从。然而其石本一体，云根蔚气原相通。况乎室窗可开闭，是一是二将无同。外之生者写以去，内之入者留或充。循名责实合在此，目与之会心与融。
留云室有会
作者：弘历
朝代：清
体裁：古风

石为云根所共知，室之留石或未晓。朴屋架之顽石上，顽却为灵增窈窕。留石即所以留云，额室之义略可表。春云作雨利农兴，夏云作霖恐成潦。云之留春恒愿多，云之留夏则欲少。而我游盘每在春，坐室但知云之好。云乎石乎付不知，我之较量笑增扰。
留京办事王大臣等奏报得雨诗以志慰
作者：弘历
朝代：清
体裁：五言律诗

北省胥沾泽，京师伫喜音。隔朝奏章至，六寸沐膏深。禾黍耕方起，麦麰穫可谌。天恩遐迩被，益慰益虔钦。
留京王大臣及顺天府奏报雨诗以志慰
作者：弘历
朝代：清
体裁：七言律诗

昨觉山庄乃望霖，京畿何若更萦心。谁知问泽才驰信，遂有沾膏来报音。重穋晚禾栗资饱，垄荞圃菜颖苏森。吉占祈岁能无慰，慰即虞骄祗益钦。
留京王大臣奏京师复望雨诗以志事
作者：弘历
朝代：清
体裁：五言律诗

久以未报雨，新耕念所关。敢因此时若，而忘彼膏艰。命问昨驰谕，果称霖复悭。乘凉披摺际，南望切愁颜。
留京王大臣奏京师得雨诗以志慰
作者：弘历
朝代：清
体裁：五言律诗

昨晓欣雨霁，今晨亘晚晴。贞符恰合节，佳信又来京。何以酬天惠，惟应竭已诚。爱民及勤政，遑忍懈平生。
留京王大臣奏宜旸应时积水全消诗以志慰
作者：弘历
朝代：清
体裁：七言律诗

赤霄幸值五朝霁，鞫使旋来细问情。积水不无阻道路，连阴却觉甚都京。虞伤稼穑驰诹发，兹报晴旸缕摺呈。以手额加叩穹贶，同民乾惕冀西成。
留京王大臣奏报京城晴雨应时炎暑已退谷稼丰收诗以志慰
作者：弘历
朝代：清
体裁：七言律诗

避暑犹逢暑异酷，京师缱念讯其详。较之关外雨经屡，复以下旬澍送凉。欣矣都中炎尽退，幸哉此处爽如常。协和六幕惭无术，戒满巩谦敬益蘉。
留京王大臣奏报京畿晴雨时若诗以志慰
作者：弘历
朝代：清
体裁：七言律诗

京畿四百里而遥，彼此沾膏弗隔朝。可识天恩优以溥，益深予感昼而宵。七分还幸麦麰实，盈尺深滋禾黍苗。际此惟增虔巩意，泰然敢作满之招。
留京王大臣奏报京畿睛雨应时诗以志慰
作者：弘历
朝代：清
体裁：五言律诗

此间旸雨协，遥缱念京师。是日接邮报，曰时占若宜。早秧已勃长，晚种亦兴籽。暨慰还因惧，秋成尚欠迟。
留京王大臣奏报得雨
作者：弘历
朝代：清
体裁：七言律诗

中山密霔听宵中，驰谕京都问可同。兹报略迟其时刻，却欣一例被冥濛。云容来自西南重，雨势延于东北通。地本润沾二寸好，胥天泽也感由衷。
留京王大臣奏报得雨
作者：弘历
朝代：清
体裁：七言律诗

保阳得雨刚一寸，京县雨称寸倍之。虽惜天膏微欠渥，幸因土脉宿含滋。已看麰麦长如助，更喜黍禾耕弗迟。奏牍披宁不生慰，慰中仍引续沾思。
留京王大臣奏报得雨并秋成丰稔诗以志慰
作者：弘历
朝代：清
体裁：七言律诗

自春徂夏逮新秋，时若情知将稔收。未及登场尚缱念，乍披奏牍喜盈眸。横陈粮价皆称减，回忆心期幸已酬。嘉霔更欣沾五寸，翻犁尤利种冬麰。
留京王大臣奏报得雨诗以志事
作者：弘历
朝代：清
体裁：七言律诗

既雨晴佳晴复雨，润禾收麦两胥宜。出关山阪微觉燥，继泽郊原乃倍滋。以远慰而以近望，易忘彼却易愁斯。晚来荟蔚山云布，灵澍其滂此伫之。
留京王大臣奏报得雨诗以志慰
作者：弘历
朝代：清
体裁：七言律诗

启跸即晴欣众人，报来得雨正依旬。麦麰收定净场圃，禾黍长看芃隰畛。历夏登秋其尚远，廑南念北那辞频。近遥时若诚希遇，自问惟应增惕寅。
留京王大臣奏报得雨诗以志慰
作者：弘历
朝代：清
体裁：七言律诗

春末夏初近京旱，幸而禾黍已生苗。沾濡虽屡欠盈尺，霶霈何期报彻朝。苏槁荣萎农事起，出藏减价市风调。不禁额手慰南望，既慰益兢慎旰宵。
留京王大臣奏报得雨诗以志慰
作者：弘历
朝代：清
体裁：七言律诗

此间山雪正漫漫，虔冀春云布以宽。同日隔辰飞报到，为霖继霰候因寒。土香三寸深沾润，麦色四郊顿改观。佳信频闻宁弗慰，何修遇慰转难安。
留京王大臣奏报得雨诗以志慰
作者：弘历
朝代：清
体裁：五言排律

甘雨优沾后，晴将半月馀。昨兹逢夜雨，即问泽何如。今已传佳信，重蒙渥野畬。时犹先于此，润可继乎初。收麦固已毕，起禾诚不虚。五言吟志慰，敬畏益深予。
留京王大臣奏报得雨诗以志慰
作者：弘历
朝代：清
体裁：七言律诗

迩看云起每从南，得雨兹欣启奏函。春夏沾膏内胜外，西东度寸二和三。麦收已毕禾滋长，旱象虽消丰敢谈。批摺正斯对嘉澍，从来于泽岂辞贪。
留京王大臣奏报快雨时晴并不致潦诗以志慰
作者：弘历
朝代：清
体裁：七言律诗

山庄秋霁碧天清，同否京畿尚系情。例隔两朝阅尺牍，欣称快雨以时晴。高原下隰都无碍，畦菜町荞望有成。额首寸心宁不慰，益增惕息凛持盈。
留京王大臣奏报晴雨应时诗以志事
作者：弘历
朝代：清
体裁：七言律诗

迩来雨渥不须多，览报时旸慰若何。既以大田滋禾黍，更于长路利车驮。微云见即生犹豫，皎日朗方惬咏哦。因识人恒弗知足，已之未信奈他么。
留京王大臣奏报晴雨时若诗以志事
作者：弘历
朝代：清
体裁：七言律诗

京畿今岁雨旸时，愈北愈佳鲜遇斯。齐豫深忧幸恩逮，歙徐旁及反殃随。欲移霶霈此霖往，却向浅淤彼漕施。一日万几心万里，终无片刻得心怡。
留京王大臣奏报晴雨时若诗以志慰
作者：弘历
朝代：清
体裁：五言排律

老年鲜他务，惟是念民依。泽屡虑霪潦，晴多畏暵晖。志无三日定，时有寸心违。昨以塞间况，问之京里几。兹称雨既渥，复幸霁如希。可弗斋坛祷，因之驿传飞。为欣仍为畏，纳稼尚遥睎。
留京王大臣奏报雨不过多阴晴适均诗以志慰
作者：弘历
朝代：清
体裁：七言绝句

恐致霪霖驿问之，报来晴雨恪宜时。岂能一晌无生慰，却见云兴又惕斯。
留京王大臣奏报雨并不多大田更资渥润诗以志慰
作者：弘历
朝代：清
体裁：七言律诗

关外虞优缱关内，谕教驰问状如何。下旬屡霁亦非欠，三寸重沾实不过。麦已收场资晒晾，禾胥润垄茂婆娑。披章慰彼更慰此，仍祝连晴岂厌多。
留京王大臣奏报雨旸以时早禾已收诸情形诗以志慰
作者：弘历
朝代：清
体裁：七言律诗

前日于兹雨即晴，过乎不及缱都京。渥沾三寸开霁好，收定早禾晚稼荣。低地涸消麦堪种，陆途尘飏众安行。慰哉难可真言慰，南府萦心潦未平。
留京王大臣奏报雨旸情形诗以志慰
作者：弘历
朝代：清
体裁：七言律诗

北省今年晴雨宜，欣兹时若报京师。庶几免议佳兵致，幸与同蒙昊贶施。夏稼秋蔬歌有穫，高原下隰沐无私。石峰堡已重围筑，伫待擒凶捷报驰。
留京王大臣奏晴雨应时西成可望诗以志慰
作者：弘历
朝代：清
体裁：七言律诗

去年畿辅潦秋雨，犹是辛金惕在心。此每作云必寄问，今称久霁悉佳音。黍禾逮熟观铚艾，荞菜补栽长蔚森。不啻逭霖希有岁，仓箱未纳倍生钦。
留京王大臣奏晴雨应时诗以志慰
作者：弘历
朝代：清
体裁：五言律诗

去岁秋霖甚，今年预虑之。山田副节庆，京国报时宜。及惬祛华念，亦申柔远思。独殷望捷信，缱绻尚孜孜。
留京王大臣奏晴雨应时诗以志慰
作者：弘历
朝代：清
体裁：七言律诗

昨近常逢阵雨优，幸而即霁每纾愁。所欣京县亦时若，却悉大田卜岁收。低处并称无积水，菜畦兼可望登秋。奏章各省多佳信，得此何修励已修。
留京王大臣奏雨旸应时不致成潦秋收可望诗以志慰
作者：弘历
朝代：清
体裁：五言排律

廿五此间雨，骤电盆似倾。纵无害山地，恐有碍都城。急讯令详奏，虽霖幸即晴。先兹陈稼好，实可望收成。独是泞行路，依然缱远情。惟祈宜久霁，虔惕仰曦晶。
留京王大臣报得透雨诗以志慰
作者：弘历
朝代：清
体裁：五言排律

五月虽沾泽，不过润接田。幸从驻避暑，恩佑乃蒙天。口外实深透，京中尚忆悬。咨询曾一再，奏报此披传。霶霈己午未，渥优高下全。润滋禾黍茂，馀及豆蔬鲜。心沃忧稍解，农苏感倍虔。希将胜去岁，秋远敢云然。
留京王大臣报得透雨诗以志慰
作者：弘历
朝代：清
体裁：七言律诗

半载心无一刻欢，一封开半乃心宽。子时霖雨浓达旦，五寸甘膏势未阑。忧以久斯慰应实，期之普觉副犹难。畿南齐北询详悉，仍叩天恩锡泽单。
留京王大臣报得透雨诗以志慰
作者：弘历
朝代：清
体裁：五言律诗

翼日飞章至，甘霖大霈称。结坛方致悃，施泽遂符徵。历久三时逮，量深六寸应。迤南普被否，既慰复翘兢。
留京王大臣报得透雨诗以志慰
作者：弘历
朝代：清
体裁：七言律诗

驰问方殷迟奏嫌，喜音即至本非淹。谁知塞外微虑胜，正是京中恰庆沾。次第畿南信以达，翘希秋稼稔堪占。继思筑纳时犹远，敢遽怡乎企敬兼。
留京王大臣报得雨诗以志事
作者：弘历
朝代：清
体裁：七言绝句

麦已收完大田茂，将旬炎霁望优施。孰知喜被渥沾日，正是于兹恐过时。
留京王大臣报得雨诗以志慰
作者：弘历
朝代：清
体裁：七言绝句

每自西南云势披，合因雨堕早于斯。谁知塞外虞多际，却是京中喜足时。
留京王大臣报晴雨应时诗以志慰
作者：弘历
朝代：清
体裁：五言律诗

今岁夫何幸，雨旸南北同。每逢嘉澍渥，随即烈曦烘。禾黍穗将实，菜荞苗益芃。筑场虽已近，未敢便言丰。
留京王大臣报晴雨时若诗以志慰
作者：弘历
朝代：清
体裁：七言律诗

今年古北口内外，季夏孟秋晴雨时。昨近北间复沾霈，京师同日亦优滋。既宜禾稼更资麦，岂不慰欣益励寅。却忆畿南已成旱，谕教赈务慎勤为。
留京王大臣报雨
作者：弘历
朝代：清
体裁：古风

仲春雪泽优，季春谓可待。小游盘之山，绿野耕每每。二麦既青葱，大田布种罢。冥濛成风畏，霢霂作雨改。正幸此渥沾，京信报僚寀。已称润四寸，未止犹飘洒。手额谢利农，欣承敬益倍。更南望仍惕，卫辉旱连载。此雨可逮否，惄忧所以乃。
留京王大臣报雨
作者：弘历
朝代：清
体裁：古风

启程以前雨既时，启程以后晴亦好。向北微觉地土乾，要亭夜澍优渥饱。快霁清晓历长途，无碍旅行田润了。驿章二寸报由京，外非过多内非少。何时何处弗廑农，心无逸篇少至老。
留京王大臣报雨
作者：弘历
朝代：清
体裁：古风

驻跸田盘日，入夜逢微雨。朝来斸土看，润地刚寸许。今晓阅京报，同此非沾普。南东乃优被，寸至三四五。远者慰念系，近者愁目睹。远近胥我民，愁慰萦心府。慰不抵愁多，是以为君苦。
留京王大臣报雨深透诗以志慰
作者：弘历
朝代：清
体裁：五言律诗

逮旬炎灼际，得雨实相宜。滴暑浓膏霈，符占不越期。讵惟稻粱畅，兼利豆蔬滋。同日时略异，虽欣更惕寅。
留京王大臣报雨诗以志事
作者：弘历
朝代：清
体裁：五言律诗

恒山前驻夕，微雨洒连纤。阁本今朝至，京师二寸沾。时同深浅异，盼切惕惭兼。离毕竟何日，瞻霄空卜占。
留京王大臣报雨诗以志事
作者：弘历
朝代：清
体裁：七言律诗

望前得雨问京师，今报通为四寸滋。虽觉田间膏泽被，究输关外渥优施。一欣一盼难为意，曰彼曰兹总切思。却见山云常聚散，几沾甘澍普无遗。
留京王大臣报雨诗以志愁
作者：弘历
朝代：清
体裁：五言律诗

南瞻略惬矣，北望尚疑哉。待以酉时至，沾称一寸才。依然土膏渴，空说麦根培。每日匆匆过，愁原胜慰该。
留京王大臣报雨诗以志愧
作者：弘历
朝代：清
体裁：古风

台山逢渥雪，意谓雨广被。各驰谕问之，阜平三寸暨。向东则渐微，即今京报至。廿四及孟朔，间资雨点缀。朔之申雷鸣，寸许刚润地。总未优霈霖，略幸通地气。是夕驻恒郡，微雨亦惜霁。是谓虽恩施，其中有靳意。或以喻示我，返已举近事。豫抚宣以来，河工欠者赐。民欠及吏侵，逭输别次第。其所未全蠲，在官示惩弊。至于免经途，十三自成例。麦苗虽尚芃，五日无将逮。大田下种者，芽未出土遂。近则目所见，远实心常系。焦切盼甘膏，语愧无伦次。
留京王大臣报雨诗以志慰
作者：弘历
朝代：清
体裁：七言律诗

关外优沾关内欠，其零廑盼喜音驰。两番兹报蒙霶霈，五寸计深利耖耔。蔬菜夏田都茂起，黍禾秋穫幸堪期。西南每晚云容重，普沃甘霖冀继施。
留京王大臣报雨诗以志慰
作者：弘历
朝代：清
体裁：古风

有雨无不报，未若此番优。雨自东而西，所经处更稠。盈尺实一犁，辎重或滞留。京师沾六寸，再南三寸酬。总为知时甘，志满农夫讴。禾黍即堪种，麰麦可卜收。人言胥若斯，吾犹虑远谋。慰矣仍惕怀，期长盼登秋。
留京王大臣报雨诗以志慰
作者：弘历
朝代：清
体裁：七言绝句

燕南过颇弗愿雨，山左逢因遂盼京。驿报欣称沾二寸，虽非优亦利春耕。
留京王大臣报雨诗以志慰
作者：弘历
朝代：清
体裁：五言排律

畿南初报泽，塞北继沾恩。京奏却未至，心悬不可言。今晨驰驿递，优澍遍郊原。先后时虽异，高低稼普蕃。转旋天地佑，乾惕旰宵敦。又恐心微放，夔夔敬亹存。
留京王大臣报雨诗以志慰
作者：弘历
朝代：清
体裁：七言律诗

间作甘霖四寸滋，更欣夜霔晓晴曦。普沾稻下黍高地，恰值长苗吐穗期。时若抚兹益增敬，农功念到实称宜。阁章阅过晚餐际，欣彼望斯难措思。
留京王大臣等奏报得雨诗以志慰
作者：弘历
朝代：清
体裁：七言律诗

今年欣遇好西成，独是深秋弥月晴。虽利圃场方纳稼，却廑麰麦待翻耕。奏书喜报沾三寸，行辇明看霏六霙。地异寒暄泽同一，慰哉更以惕乾生。
留京王大臣等奏报得雨诗以志慰
作者：弘历
朝代：清
体裁：古风

前夜密云雨，不过一寸馀。今日甫出关，佳音接奏书。泽比密云优，五寸深沾濡。麦收固已定，大田渥芃如。兹已入六月，时行或弗渝。惟祝晴雨均，何敢心释予。
留京王大臣等奏报晴定情形诗以志慰
作者：弘历
朝代：清
体裁：五言律诗

再三曾往问，详悉此来陈。晴定风澄爽，秋中气霁新。低区惜成潦，平壤望登囷。抚恤绸缪要，早咨方伯臣。
留京王大臣等奏雨旸应时诗以志慰
作者：弘历
朝代：清
体裁：七言律诗

麦收以后雨旸时，高下田苗莫不滋。隔数日常逢渥�，沾优膏便放晴曦。岩关内外曾无异，京国东西亦若斯。屈指秋成月馀近，敢因庆慰懈虔寅。
留京王大臣等报雨诗以志慰
作者：弘历
朝代：清
体裁：七言律诗

山地觉乾问近京，兹有时若奏章呈。月之七日渥沾泽，晓即收云朗放晴。前晚此阴对成幻，抚躬自责感无诚。一欣一愧情难置，惟吁优霖苏夏耕。
留京王大臣等报雨诗以志慰
作者：弘历
朝代：清
体裁：古风

月之廿日此喜晴，谁识京中正喜雨。二麦收定晚禾茂，得此优沾秋可睹。同日京兆及仓场，并称获甘快晴好。稽首上苍生物仁，关内外恩锡以普。幸兹时若更何云，益励戒盈敬作所。
留京王大臣飞报得五代元孙之喜诗以志意
作者：弘历
朝代：清
体裁：七言律诗

飞章报喜达行轩，欢动中朝及外藩。曾以古稀数六帝，何期今复抱元孙。百男周室非五代，三祝尧封是一言。耄耋人多兹鲜遇，获兹惟益凛天恩。
留佳亭
作者：弘历
朝代：清
体裁：古风

崥崹小平处，虚亭恰宜此。宁在搆筑多，得景斯为美。背峙万寿山，林光正如洗。面临昆明湖，波容复浩瀰。适来引佳兴，亦半留于彼。
留佳亭
作者：弘历
朝代：清
体裁：六言诗

日色风光鼓荡，梅心柳眼差排。寄语韶华款款，何妨且自留佳。
留佳亭
作者：弘历
朝代：清
体裁：古风

春景虽迟迟，春意亦融矣。柳绿及桃红，弗久应至耳。是亭曰留佳，盖因纳赏起。然而来必往，驹影谁能止。吾意艰其留，在此不在彼。
留佳亭
作者：弘历
朝代：清
体裁：七言绝句

溪亭八柱映波虚，两字檐题足起予。目见耳闻食无尽，每当佳处合留馀。
留佳亭
作者：弘历
朝代：清
体裁：七言律诗

溪亭妥贴号留佳，即景因之启稚怀。设使放弥当有尽，宁如卷密趣无涯。修辞进德胥殷是，俯察仰观岂不皆。试看花红与草绿，迟迟原在此根荄。
留佳亭
作者：弘历
朝代：清
体裁：古风

西湖山居额留馀，此亭却以留佳号。名虽殊而异实同，谦益满损具义奥。斯时春尚未形形，于酝酿中可观徼。设如红紫酣昌昌，转觉可怜亦何妙。
留佳亭即景
作者：弘历
朝代：清
体裁：七言绝句

向阳砌渐绿萌荄，别解因生即景怀。恰似春光未骀荡，少留翻觉十分佳。
留佳亭口号
作者：弘历
朝代：清
体裁：七言绝句

前来春冷兹春暖，转瞬光阴迅似流。分付昌昌生意者，于佳莫亟且须留。
留别泉林再叠辛卯旧作韵
作者：弘历
朝代：清
体裁：七言律诗

重临知复是何年，祗觉今番颇逊前。那似来逢优既渥，却惭去付咏和诠。略无逸兴飞为句，虽有微云散以烟。孤负鸣鸠终日唤，甘膏未霈越怦然。
留别西湖之作
作者：弘历
朝代：清
体裁：七言绝句

明当清跸启归程，诚恐江乡误力耕。设谓西湖姑舍是，此言却不近人情。
留馀山居
作者：弘历
朝代：清
体裁：七言律诗

南山北麓有山居，早识清幽试访诸。荦峃奇峰中进辇，砰訇悬瀑近溅裾。千林黝蔼藏浓雾，一气空濛合太虚。不尽兴而便言返，吾原每事欲留馀。
留馀山居
作者：弘历
朝代：清
体裁：古风

山居南山阴，松竹何森森。熟处自难忘，乘閒聊一寻。植物既潇洒，峙物仍林岑。时有激湍鸣，盖缘静不禁。曲中宛得路，尘外足畅襟。绎兹两字题，悠然获我心。应为穷理思，讵祗揽景吟。
留馀山居
作者：弘历
朝代：清
体裁：古风

山居号留馀，留馀意可想。受福欲留馀，其来自穰穰。得誉欲留馀，副实庶不爽。称意欲留馀，风帆戒一往。问景欲留馀，乃弗穷其赏。独于施惠间，留馀则为枉。四韪一涉非，戒非廑吾掌。
留馀山居杂咏
作者：弘历
朝代：清
体裁：古风

路入绝尘路，居真太古居。湖山秀不尽，此处独留馀。步步踏奇石，声声听冷泉。香垆峰下瀑，一半借来悬。穿石登丹梯，凭楼出绿树。旷览破天悭，豪吟惬始遇。把臂合佺乔，决眦入寥廓。振衣天风寒，西湖真一勺。会得留馀意，境将福不穷。门应高大著，往事有于公。
番筑碉
作者：弘历
朝代：清
体裁：古风

番筑碉，筑碉不在桃关之外，乃在实胜寺侧西山椒。狼卡稽颡归王化，网开三面仁恩昭。叔孙名子不忘武，佽飞早已旋星轺。俘来丑虏习故业，邛笼令筑拔地高。昔也禦我护其命，今也归我效其劳。番筑碉，不惟效劳尔，乃忘其劳。魋结环耳面顤䫜，嗜酒喜肉甘膻臊。但得酒肉一醉饱，浑忘巴朗卡撒其故巢。其妇工作胜丈夫，粉不能白尪且么。不藉绳墨与规矩，能为百尺森岧峣。番筑碉，侏离番语为番谣。扬声强半不可晓，大都慕义怀恩膏。亦不为汝慕义怀恩膏，我自两阶文德舞戚旄。偶肖汝制役汝曹，赉汝金钱为锦袍。
疋帛谣
作者：弘历
朝代：清
体裁：古风

戋戋彼疋帛，裁量用刀尺。缝纫熨贴始成衣，一丝牵引禺丝随。古人制字有深意，至心如丝声从思。子舆训官曰得之，大易又戒朋从来。人心惟危道心微，试看一丝与万丝。
疏雨
作者：弘历
朝代：清
体裁：七言律诗

疏雨时零时便止，深山亦爽亦微炎。幽情带露花枝馥，活润翻风树叶纤。素宇已开横岭外，白云犹恋远峰尖。晚晴图复漾烟舫，爱景乘凉意并兼。
痕都斯坦挑耳盂歌
作者：弘历
朝代：清
体裁：古风

昆崙西极王母都，孕灵毓秀产美瑜。方言印度音各殊，厥有玉人喀吗呼。水磨制此桃耳盂，宝砂琢磨异专诸。薄于纸更轻于铢，抚不留手琼华敷。葆光内含外复腴，西池得式其然乎。
痕都斯坦玉瓜瓣瓢
作者：弘历
朝代：清
体裁：古风

玉瓢一握如瓜瓣，有蒂有叶还有花。和阗出玉不解琢，琢自痕都万里遐。昆崙之冈产美质，喀吗水磨攻错加。制为饮器可携带，清泉举酌胜烹茶。异域都大尚武备，以猎以战随操拿。是盖彼中贵者用，非枣乃似安期瓜。弗徵弗索听贸易，近利市至三倍奢。徒置棐几佐文玩，殊方声教奚事誇。却笑设赠许颜辈，弃而弗顾当兴嗟。
痕都斯坦玉羊头瓜辨瓢歌
作者：弘历
朝代：清
体裁：古风

鹿台嘉产来遐陬，彼中良工细雕锼。式异汉杯及商卣，瓢饮一具琢美球。瓜分数瓣花叶浮，曲柄回顾为羊头。匪夷所思用意周，其脂非远其性柔，东陵关内伊谁侯。
痕都斯坦白玉碗
作者：弘历
朝代：清
体裁：五言律诗

印度良工夥，水磨佳法存。羊脂标质润，菊瓣簇英翻。未似楮为久，还无斧凿痕。水圆如借喻，聚好愧难言。
癸丑元旦
作者：弘历
朝代：清
体裁：七言律诗

甲是天干开物始，寅为月首锡春昌。五旬有八得年久，藐已临民跻敬长。蒿目何曾轃大当，敕几敢弗慎惟康。居诸历以登耄耋，一念仍勤学未遑。
癸丑春帖子·其一
作者：弘历
朝代：清
体裁：五言绝句

一气运苍縡，三阳转九鸿。朝来视云物，生意总从东。
癸丑春帖子·其三
作者：弘历
朝代：清
体裁：七言绝句

寰瀛詄荡普为春，农事迎牛更象人。试以明朝屈指数，正当来复庆元辰。
癸丑春帖子·其二
作者：弘历
朝代：清
体裁：五言绝句

亥土增滋味，心殷稼穑甘。辛盘和灶马，共举作佳谈。
癸亥孟夏肇举常雩礼适以患疖不能亲诣谨就园中斋居涤志以邀天贶瞻望南郊敬成长律用申悃忱
作者：弘历
朝代：清
体裁：五言排律

龙见夏维孟，年祈礼用雩。肇兴咨众议，肸蚃仰元符。与祭训恒凛，致斋心匪渝。省愆钦旭卉，沛泽愿昭苏。况复秋临麦，尤殷云上需。江风翻石燕，海日镇金乌。天縡应垂鉴，臣忱信未孚。徘徊瞻碧汉，惠泽曷宁吾。
癸卯元旦
作者：弘历
朝代：清
体裁：七言律诗

岁朝岁德重陈揆，天纪欣逢茅茂覃。践阼而今四十八，得年忽尔七旬三。未登耄耋慎如始，虔祝雨旸利作甘。诘晓瓣香颙吁佑，大河旧路复江南。
癸卯夏至北郊以微疴遣皇子恭代诗以自责
作者：弘历
朝代：清
体裁：七言律诗

雍正年蒙恩屡诣，乾隆四十五行躬。逮今恭代祇三次，将事未承切寸衷。久以安贞荷庥贶，恐因仪节失钦崇。自惭自咎自深惧，益吁垂慈鉴我冲。
癸卯春帖子·其一
作者：弘历
朝代：清
体裁：五言绝句

俶律入初岁，嘉占协重寅。万方一气遍，庆莫不知春。
癸卯春帖子·其三
作者：弘历
朝代：清
体裁：七言绝句

癸临邜茂又过辛，与物皆春共贺春。纪岁宪书列重格，忽为七十有三人。
癸卯春帖子·其二
作者：弘历
朝代：清
体裁：五言绝句

腊雪符三白，条风鬯八埏。物和时共泰，民以食为天。
癸卯暮春祭历代帝王庙礼成述事
作者：弘历
朝代：清
体裁：七言律诗

本拟古希中祀疏，值兹精力尚能诸。况乎古帝胥天子，嬗以斯时逮藐予。笾豆式陈冀假飨，史书具载凛乘除。礼成旋复銮舆返，回顾犹殷意绻如。
癸巳元旦
作者：弘历
朝代：清
体裁：七言律诗

璿玑运斗向寅杓，喜爆迎神响彻宵。纪岁元辰先两日，立春初节待旬朝。幸因国泰人民庶，益切时和风雨调。小大共球朝正朔，绥猷建极敬惟劭。
癸巳春帖子·其一
作者：弘历
朝代：清
体裁：五言绝句

万物逢华始，三阳肇节初。东郊京兆迓，积雪尚盈馀。
癸巳春帖子·其三
作者：弘历
朝代：清
体裁：七言绝句

寅月恰逢日在寅，蠢生引达庆骈臻。顺时行惠祛虚语，实政惟期被万民。
癸巳春帖子·其二
作者：弘历
朝代：清
体裁：五言绝句

昨奉青坛祀，今迎青帝临。神哉一气鬯，总总复林林。
癸未元旦
作者：弘历
朝代：清
体裁：七言律诗

万户霏微飏庆烟，曈昽初旭启韶年。共欣月届三阳泰，早见春归十日前。北戒垦耕寿乐利，西瀛职贡正联骈。内安外顺诚佳会，惧盛持盈益凛然。
癸未孟夏常雩礼成敬述
作者：弘历
朝代：清
体裁：七言律诗

去岁南巡敬遣官，躬亲龙见举雩坛。自尤畏雨哓春月，即渐希膏卜日干。调幕无能惟已责，升芗有恪吁民安。大田虽种麦秋待，敢信慰言时尚宽。
癸未春帖子·其一
作者：弘历
朝代：清
体裁：五言绝句

晷德岁临癸，更春日在庚。金穰占吉兆，揆序达勾萌。
癸未春帖子·其三
作者：弘历
朝代：清
体裁：七言绝句

菁菁盘菜行春饼，馥馥宫花绽早梅。干吕青云虽未见，遵王西旅却频来。
癸未春帖子·其二
作者：弘历
朝代：清
体裁：五言绝句

璿杓艮维转，凤籥未支新。喜动青旂色，今年两遇春。
癸酉元日立春帖子三首·其一
作者：弘历
朝代：清
体裁：五言绝句

东皇绮律舒，三百六旬初。妙合麟经义，春王正月书。
癸酉元日立春帖子三首·其三
作者：弘历
朝代：清
体裁：七言绝句

辛盘恰并椒盘献，贺岁还兼贺节新。宜拂朱笺书大吉，今年元日是元春。
癸酉元日立春帖子三首·其二
作者：弘历
朝代：清
体裁：五言绝句

四序正权舆，云看三素殊。慈宁重叠庆，春酒介廜㢝。
癸酉元旦
作者：弘历
朝代：清
体裁：七言律诗

珠杓璧月共居寅，瑞霭辉辉凤阙晨。万国同朝大清朔，百年喜遇岁朝春。衣冠蹡济遵王会，律吕和平奏乐钧。休养繁滋诚有庆，更思风俗要还淳。
登丛台极目
作者：弘历
朝代：清
体裁：七言律诗

传闻好事说丛台，胜日登临霁景开。丰岁人民多喜色，高楼赋咏谢雄才。襟漳带沁真佳矣，雪洞天桥安在哉。烟树迷茫闾井富，为筹元气善滋培。
登中台灵鹫峰瞻礼遂驻台怀优赉晋省众民诗以志事
作者：弘历
朝代：清
体裁：七言律诗

中台今复陟峰巅，风日晴和法有缘。欣我七年愿重遂，宜他通省惠加宣。例之三者增为五，欠以半当逭与全。乘步舆登罢策马，八旬有二合应然。
登丽瞩轩即事
作者：弘历
朝代：清
体裁：七言律诗

暖融尘净玉芙蓉，趁暇轻舆陟几重。恰有文轩据峦顶，便教丽瞩赏春容。西凭螺巘翠开幛，东俯鳞塍润利农。晴朗盘山遥在望，言将摛句最高峰。
登丽瞩轩放歌
作者：弘历
朝代：清
体裁：古风

雨后晓凉宜陟山，轻舆缘磴聊跻攀。十步一憩何不可，念劳每于自逸间。丽瞩高轩亦已到，题诗四壁从吾好。就中祈年之意多，游目畅情宁敢傲。石间种柏已成科，拱把绿意殊婆娑。会似嵩阳益宜抚，失笑非痴之谓何。
登云绘楼
作者：弘历
朝代：清
体裁：古风

楼临太液岸，波宽因见远。西山眉黛横，佳气日蓄眼。苏望恰宜春，陶趣那须晚。氤氲欲作云，英英羃遥巘。雪雨均为膏，吾宁有择拣。
登云罩定光塔
作者：弘历
朝代：清
体裁：古风

鸣鞭西谷入云里，行行云尽居足底。窣堵犹在最高峰，进步竿头应似此。我来每度必亲登，拾级不知劳屐履。春山澹冶秋山苍，所逢今日多过彼。滃滃霭霭复凄凄，荟蔚氤氲更襂纚。隐现树色错翠丹，变幻峦形纷岌嶬。世界真似乾闼城，云海黄山儿戏尔。我闻佛说如是法，譬之乃如大云起。孰狮吼孰野干鸣，调御默然天龙喜。
登云罩定光塔作
作者：弘历
朝代：清
体裁：古风

平陵绝顶栖花宫，诘曲云径盘岩松。金轮月相此常住，似说法华垂真宗。五体投地大乐说，忽瞻宝塔涌出层霄中。十方如来乃恒河沙，数弹指来聚一朵青芙蓉。佛云开塔事如是，塔中如来为分半座同。我时忽忘登临凡几度，惟闻梵网宝铎铮铮落落鸣天风。
登云罩寺塔
作者：弘历
朝代：清
体裁：古风

登临值晴朗，千里入指顾。云罩已天半，浮图更高处。极目惬素怀，拈须得新句。琼楼不胜寒，坐客那忍去。寄语舍利光，记予来两度。
登云罩寺定光塔
作者：弘历
朝代：清
体裁：五言律诗

三度登穹塔，九秋纵远观。目穷寥廓外，身在云霞端。镇尔天籁发，飒然衣袂寒。宇宙渺无极，吾心与共宽。
登云罩寺定光塔
作者：弘历
朝代：清
体裁：五言律诗

视下曾无地，言高只有天。常时云外影，今日塔前禅。步步烟霞路，行行般若船。问谁经到此，尚有俗尘蠲。
登云罩寺定光塔作歌
作者：弘历
朝代：清
体裁：古风

云山有神助，会者得其宗。团团玛瑙盘，中有一朵青芙蓉，无量寿佛卐字胸。坐莲花须者其寿，尽与无量寿佛同。今日登临亦如是，稍涉言象究竟未离。凡夫踪歌毕，天风吹我马。隐有山灵谓我者，何必更与六和报恩较高下。
登会波楼
作者：弘历
朝代：清
体裁：七言律诗

雉堞环楼倚势高，登临纵目兴添豪。一湖止水清无滓，四野来牟绿上皋。僻倪经营思国计，桔槔耕作念民劳。春云消息看来好，满拟苍龙驾海涛。
登光岳楼即事
作者：弘历
朝代：清
体裁：古风

层栏杰构入云区，耸峙城中镇四隅。高下耕桑俯沃野，北南水陆接通衢。虹光奕奕扶梁焕，泰岳岩岩罨牖铺。长记短诗粗读遍，子安牛斗句曾无。光望为同为异区，又称东北据城隅。从来多舛惟册府，且自清游历箭衢。喜是闾阎颇繁庶，嫌他屏扆太陈铺。牧臣咨尔尽心者，察吏安民似此无。
登光岳楼即事
作者：弘历
朝代：清
体裁：七言律诗

甲辰四叠十全成，已有质言弗再赓。城北城中早实考，为光为望总虚名。岩岩岳气镇千古，款款心瞻申一诚。副此为难兹竟副，益钦天眷凛持盈。
登光岳楼即事三叠旧作韵二首·其一
作者：弘历
朝代：清
体裁：七言律诗

东南巡狩浙苏区，鹢首归瞻西北隅。暂命行舻舣河岸，遂乘轻辇入城衢。秖殷为度观民切，略厌排当接路铺。麦固望收尘土大，却愁近日雨膏无。
登光岳楼即事三叠旧作韵二首·其二
作者：弘历
朝代：清
体裁：七言律诗

统志今殊府志区，为光为望各分隅。谢他旧迹寻东北，秖此层甍据巷衢。不必谁何七萃肃，任教瞻仰万民铺。银牌侍卫行行赐，可果其中漏者无。
登光岳楼即事再叠旧作韵二首·其一
作者：弘历
朝代：清
体裁：七言律诗

烟中九点辨齐区，舟溯漕川舣岸隅。尚忆戒严邻贼境，即看剪逆靖康衢。轩窗纳景画图展，老幼迎銮陌巷铺。前席更频咨大吏，穷乡元气复乎无。
登光岳楼即事再叠旧作韵二首·其二
作者：弘历
朝代：清
体裁：七言律诗

光望由来本一区，岱宗东北耸城隅。灵威奕奕佑千古，佳气葱葱照九衢。观喜男耕及妇织，饰袪玉砌与金铺。促成七字解舟进，行漏曾消半晌无。
登光岳楼即事叠旧作韵二首·其一
作者：弘历
朝代：清
体裁：七言律诗

博平自古号名区，通漕长河带郭隅。且斥前旌严警跸，遂教缓辔历街衢。楼梯百级步徒拾，窗户八方目望铺。不必更寻东北角，无时岳气此中无。
登光岳楼即事叠旧作韵二首·其二
作者：弘历
朝代：清
体裁：七言律诗

岱宗昨才礼神区，依旧神光罨坐隅。遥企峻哉切银汉，俯观富矣接铜衢。何加曰教惟孝悌，保泰撝谦戒饰铺。大法小廉斯固善，行之可信以诚无。
登光岳楼即事四叠旧作韵
作者：弘历
朝代：清
体裁：古风

九点烟中齐一区，大圆镜里漫分隅。观风遂以停舻舫，问景权教履陌衢。拾级登来霄汉接，凭窗望处近遥铺。载将通志殷勤考，光岳诚斯望岳无。岳光原在望中区，何必兼思东北隅。漫忆吴阊饶水郭，奚妨齐野历烟衢。以子视本同庭户，嫌彼争为盛设铺。四叠欣成十全什，合因阁笔复赓无。
登六和塔作
作者：弘历
朝代：清
体裁：古风

初地诣坚固，信心登窣堵。二谛此俱融，空色本无所。三明真净域，可以泯今古。四天垂宝网，落落闻铃语。五云糺扶盖，拥护龙象旅。六鳌永负戴，万劫奠江溆。七宝胜庄严，如是瓣香炷。层层标实诠，历历凭證取。江山识重巡，欢喜生八部。飏以细细风，霏以纤纤雨。造极朱栏扶，旷览供仰俯。于已可忘忧，于民那忘苦。回首礼释迦，徒羡曾何补。
登六和塔作歌
作者：弘历
朝代：清
体裁：古风

我游西湖率三日，乐矣虑非凛无逸。会稽南望举精禋，宣命明当发清跸。穹塔镇江久所闻，到此不登孤良因。振衣拾级陟其顶，耳饫天籁衣湿云。海眼龙宫寂寥锁，江边雁堵香花妥。之字长流写向东，月峰朝霭揽于左。壮观至是真空前，那更息心安四禅。杜甫添忧我添喜，境移所遇理则然。
登兴安大岭歌
作者：弘历
朝代：清
体裁：古风

隆崇乎，兴安之高高极天。蔽亏阴阳日月不得擅其照，变幻寒暑造化不能操其权。溺爱少男或骄纵，人情有之昊乾胡独不然。丰隆列缺供使令，屏翳飞廉相后前。元黄欲判犹未判，神丘卓立郁为万物先。迩来三万六千岁，未许尘世知津源。腐儒耳食各享帚，浪传宗惟泰岱灵著峨嵋巅。蓬莱三山只培塿，宜居地仙，岂可方此居天仙。谷蠡荒略阙文献，但诧游牧谨避偶过无不膜拜加敬虔。祖龙立界不敢近，却临沧海施神鞭。乃知奥宇异凡世，洞天福地皆虚言。兴安之高高极天，西来昆都崙，东接长白山。是为二峰之中气，如宗承祖嫡胄绵。千支万派分案衍，为嵩为华相牵连。杭爱阿尔台舒右臂，索岳尔济凭左肩。向背虽殊条干同，繁星拱北海纳川。特言其小数千里，结为灵囿之木兰。何奇不储物不畜，那能一一徵言诠。云梦上林赤县内，相如扬厉尚尔摛鸿篇。使其知此退三舍，故予不复雕虫焉。皇祖昔年曾一至，即今圣迹苍岩间。我来狝狩近瞻仰，贤王奔走相周旋。朝发行营质明到，金风谡谡高秋寒。时为衡岳之开云，晃以朱鸟温暾暄。时为傅岩之作霖，霏以玉叶铺琼田。浏莅卉歙奏万籁，意谓山中饶管弦。茈虒閜砢舞众木，若示羽卫森缤翻。木兰形势指诸掌，南临按辔一览全。北顾苍茫乃无际，边防久计心筹㫋。兴安之高高极天，非我作歌其谁传。
登凤凰山澄观台
作者：弘历
朝代：清
体裁：古风

凤凰山旧号，澄观台新名。新名与旧号，一例因幻成。既以来是山，斯台能弗登。江山一揽全，实足畅心情。金宋元明间，其故多变更。江山祗淡然，何曾系废兴。下台问景前，松送寒涛声。
登凤凰山澄观台作歌
作者：弘历
朝代：清
体裁：古风

凤凰山今杭城外，宋代却在禁苑中。尔时偏安忘恢复，嬉游泛索多行宫。屡经兵燹率颓废，断垣破础犹或逢。乙酉之春南巡浙，大吏缀景稍兴工。成事不说因亦听，究之总觉欿于衷。高台澄观我所额，江山胜揽豁心胸。讶到水晶宫观表，昔年清兴会以重。吴兴真有子昂迹，罢往恐妨桑与农。
登凤凰楼·其一
作者：弘历
朝代：清
体裁：七言绝句

百尺高临万景纷，贮歌藏舞陋齐云。漫言此日供诗料，却忆当年望国氛。
登凤凰楼·其二
作者：弘历
朝代：清
体裁：七言绝句

缔搆常思祖业艰，千秋百二巩河山。于今试上高楼望，辽水依然襟带间。
登凤凰楼再依李白凤凰台韵
作者：弘历
朝代：清

谪仙当日事狂游，槌碎黄鹤夸风流。有无较版则且置，格高兴逸吞山邱。故宫登楼名偶似，远眺欲见蓬瀛洲。陡思我祖开创艰，守成予责增惕愁。
登凤凰楼再叠甲戌韵
作者：弘历
朝代：清
体裁：七言律诗

前度东巡莅此时，再来乎否寄吟披。重登兴泯今兮昔，一晌情忘端与涯。郊外黄云秋稔近，月中金粟露华滋。随时光景原堪爱，奚必临文屡系思。
登凤凰楼再用李白凤凰台韵
作者：弘历
朝代：清
体裁：古风

谪仙当日事狂游，搥碎黄鹤誇风流。有无较胜则且置，格高兴逸吞山邱。故宫登楼名偶似，远眺欲见蓬瀛洲。陡思我祖开创艰，守成予责增惕愁。
登凤凰楼叠甲戌韵
作者：弘历
朝代：清
体裁：七言律诗

风清日朗九秋时，岳岳层楼拾级披。此日继绳钦陟降，当年开创溯津涯。望氛久矣干戈戢，俯庶欣哉廛市滋。一瞬流年过廿四，再来乎否有馀思。
登凤凰楼用李白凤凰台韵
作者：弘历
朝代：清
体裁：七言律诗

旧都岂为事遨游，祖迹寻惊岁月流。户口已看填城郭，耕桑更复拓墟邱。松山峰静拖遥岫，辽水波恬带远洲。此日升平歌乐利，昔年开创忆焦愁。
登凤凰阁
作者：弘历
朝代：清
体裁：七言律诗

层甍建置忆当时，表里山河座下披。鼾睡岂能容榻侧，纵观直欲奄天涯。九秋如昔风光好，百岁而今户口滋。繁似京华非不美，俗漓用此为萦思。
登北高峰极顶
作者：弘历
朝代：清
体裁：古风

南北两高峰，北胜南姑舍。适际天气佳，峰头一驻马。琅霄拂仙籁，吴山皆在下。江海一杯水，向我眼前泻。涤尽万虑尘，何有閒愁惹。巡檐古作无，曲高和者寡。
登半天楼
作者：弘历
朝代：清
体裁：七言律诗

三日山庄三度登，坐来逸兴总飞腾。因知心是无穷蕴，怪底佛称最上乘。浏莅天风吹万窍，偨池云岫列千崚。于今始识田盘妙，拔萃钟灵擅独能。
登半天楼
作者：弘历
朝代：清
体裁：七言律诗

山庄静寄最高处，往岁名之曰半天。境已迥哉楼更叠，望期远耳景收全。可知谁是知足者，即我依然我笑焉。七字适成合言返，廊连幽室憩重延。
登半天楼
作者：弘历
朝代：清
体裁：古风

山楼有来必一登，一登亦必留吟去。明知昔年非今年，而今坐处原昔处。炽然今昔异同间，欲因著语难得句。不如诡石苍松表，随意延睎胥得趣。
登半天楼
作者：弘历
朝代：清
体裁：古风

游山策马还，登楼乘舆上。马外舆于内，偶涉适清赏。舆逸马则劳，其殊亦宜想。数息念众人，薄赐例依往。径造半天居，仍搴淩虚幌。目既为之遥，心既为之广。廓然忘筌蹄，那更论今曩。
登半天楼
作者：弘历
朝代：清
体裁：古风

适才东涧降舆时，冈楼数间原下望。兹从西谷登北岩，却瞻楼似半天上。乃知高低本无定，上下睇之顿殊状。世间万事何异斯，迁变由人设名象。谁能忘念去安排，与共斯楼试言畅。
登半天楼作歌
作者：弘历
朝代：清
体裁：古风

天去人盖几万里，苍苍茫茫奚可拟。恒云泰华迥参霄，自天下视如黍米。泰华犹难相较高，斯半天实虚词已。知然仍以名斯楼，笑我循虚未免此。寓物遣兴虽不妨，施之于政乃违理。作歌自哂还自箴，言旋勤我实政耳。
登半天楼作歌
作者：弘历
朝代：清
体裁：古风

少林俯望半天楼，不啻眼下与足底。山庄内则斯最高，故有半天之比拟。山脉本从西北来，游归入门近尺咫。事半功倍实在斯，遂以肩舆陟嵔�。十步一憩行且止，岂以已逸劳忘彼。絜矩宁渠游豫间，世间万事该一理。
登半天楼作歌
作者：弘历
朝代：清
体裁：古风

楼以最高名半天，却乃去天几万里。不惟所登未及半，其分奚啻才黍米。博辨广譬失实多，世间何事弗如是。大言炎炎，小言詹詹。彼善于此，则有之矣。
登半天楼有会
作者：弘历
朝代：清
体裁：古风

园中最高处，山高楼更高。斯有半天称，平可挹云霄。以故弗数登，登必吟兴豪。今来有别会，弗乐而增忉。试以人事论，九重位实超。万物之所仰，一巳乃易骄。苟其背礼义，倾败亦易招。高以下为基，宜恒念民劳。凭陵冈与垤，聚乃成峰峣。即境惕予心，拈笔爰成谣。
登台待月上遂策马游山至湖复泛舟揽景得诗八韵
作者：弘历
朝代：清
体裁：五言排律

过望月迟上，登台暂憩留。才看涌东岭，旋觉照西楼。低则轮飞迅，光于镜揽遒。缘梯降不离，按辔跋相俦。万木纷如影，千峰幻似流。阴森都入趣，汗漫正堪游。出谷原随马，临湖复命舟。笑他苏玉局，曾得拟斯不。
登台待月之作
作者：弘历
朝代：清
体裁：古风

过望月上迟，载月迟开舟。我欲早见之，登台旧例由。向晚陟霞标，暑销凉风飕。斯已天半高，台更高一筹。锤峰正当东，夕阳满峰头。须臾暮色上，苍然暗川沟。树木忽不辨，都如碧海浮。左界渐生光，横岭如岸陬。金轮欲飞腾，复被锤峰留。锤峰安能留，全体露转眸。下台仍㩀鞍，策马为山游。
登含远楼作歌
作者：弘历
朝代：清
体裁：古风

我登层楼虽已屡，而每登则思弗同。所思含远意不尽，讵在翠逻苍萦中。新疆旧域期安晏，九州四海廑桑农。是诚远弗啻万里，含之祗在方寸衷。骋目娱心誇济胜，亦非所言八十翁。履级而降聊静坐，勤思治理原无穷。
登吴山作
作者：弘历
朝代：清
体裁：五言律诗

萝径陟烟峦，吴山畅大观。平陵秦望秀，近挹浙江澜。游目心因远，骋怀意戒盘。闾阎殷扑地，惟是廑饥寒。
登吴山作歌
作者：弘历
朝代：清
体裁：古风

一峰蜿蜒走郡城，众峭攒簇罗天屏。若有若无寻栈升，造极广厦原平陵。何须勒马誇豪情，惟愿兆庶恒安宁。西湖下视如亟待，吾方未暇将观海。
登吴山揽古作歌
作者：弘历
朝代：清
体裁：古风

我来馀杭驻郡城，吴山城中必一登。到江吴地尽南界，子胥迹古讹堪徵。入门石磴拾百级，梵宫仙院罗崚嶒。大都唐宋旧殿宇，颓废今属道与僧。可笑最宋南迁后，一德之阁犹传名。奸相更希非分福，孱君难托殷宗称。坐视中原不复顾，朝欢暮乐山水清。近辑四库益悉故，抚卷为之感慨生。揽景讵因畅吟兴，殷鉴不远凛持盈。
登吹台八韵
作者：弘历
朝代：清
体裁：五言排律

京国探遗迹，丰碑谓已摧。何期得古最，果足畅今来。胜日停銮跸，凌晨陟吹台。传踪思颉旷，作赋羡邹枚。风叶梧青落，霜花菊白堆。寻廊揽郊郭，俯楯极崔嵬。杜子真豪矣，梁王安在哉。无须命长笛，为恐豫云开。
登啸台有作
作者：弘历
朝代：清
体裁：古风

太行秀迤苏门山，宜为隐者所盘桓。我来深秋气萧霁，旷怀以上千年间。辞骑屧步陵崇峦，憩藉猗靡之皋兰。谡谡天风吹凤鸾，即遇公和相周旋。清激啸旨我不解，慷慨啸理我或闲。嗣宗猖狂岂能攀，诗留片石飘乎仙。
登四面云山亭子
作者：弘历
朝代：清
体裁：七言律诗

一岁一登一什留，两年两咏两篇收。孙庚祖识同辛卯，祖泽孙钦此豫游。较雨量晴度累月，慰过愁逭近中秋。匡床小坐把吟笔，问汝山亭可共不。
登四面云山亭子
作者：弘历
朝代：清
体裁：七言律诗

一岁虚檐必一巡，轻舆复此陟嶙峋。侵晨几点收残雨，傍午高空净碧旻。且喜山田暴多稼，那无逸兴答清辰。拈毫笑谓孤亭道，共汝行将度八旬。
登四面云山亭子
作者：弘历
朝代：清
体裁：古风

中峰千丈拔地起，特据其巅搆亭子。初秋荟蔚尚连林，登临未露山容美。重来木叶已半落，惟馀老翠及嫩紫。精神气韵莫不献，纂组刻峭无能拟。三旬饱看塞垣山，摧崣绮错固佳矣。万景天全结搆精，又尽善焉乃在此。
登四面云山亭子
作者：弘历
朝代：清
体裁：五言律诗

中峰迥出群，一笠与平分。四面云山态，八音天籁闻。山斋俯创得，大块有真文。亦欲无言去，其如伺懋勤。
登四面云山亭子
作者：弘历
朝代：清
体裁：七言律诗

云閒天淡碧霄澄，石栈延缘步辇升。略愧昔年揽辔陟，且欣此日据床凭。画图四面供四望，吟咏一来纪一登。复此九登逮归政，不知此愿可符能。
登四面云山亭子
作者：弘历
朝代：清
体裁：古风

亭子云山最高处，停銮未肯频临驻。闻之地灵神所都，隐虞为我劳仙驭。崇坛案衍实佳哉，能辞偶尔一徘徊。屈指六年登六度，每登必有风雨来。今朝秋宇澄新霁，林扉跋马鸣璁辔。孤亭小坐未俄延，前楹倏复烟丝缀。飞空掠树不踰时，长天一碧悬清晖。千林叶叶翠难状，万峰濯濯青偏奇。风为车兮云为马，山之灵兮翩其下。洞庭张乐信然乎，何必曲高和者寡。
登四面云山亭子
作者：弘历
朝代：清
体裁：五言律诗

亭子千峰表，秋清一日过。林姿披癹骫，峰势度嵯峨。阅岁景如旧，开襟趣入哦。欲因学老杜，又愧赋诗多。
登四面云山亭子
作者：弘历
朝代：清
体裁：古风

亭子尚未登，时炎几暇少。兹逢雨后爽，弗泞缘山道。肩舆数息至，万叶夕阳皎。天衣一缕无，虚言造云表。玉镜已挂空，却匪迟之早。心凝形亦释，于何觅怀抱。去岁与今朝，一例漏声杳。
登四面云山亭子
作者：弘历
朝代：清
体裁：七言律诗

亭据巍巅到不频，秋朝缓陟又檐巡。诸峰近远拜风下，一榻高明俯景新。绿树丛中红点画，碧山空外白云绅。去天尺五心寥阔，得句应知迥入神。
登四面云山亭子
作者：弘历
朝代：清
体裁：七言律诗

同庚亭子圣文彰，一岁一登由旧章。尔即我兮我即尔，常如幻亦幻如常。閒云归岭目因净，朗日辉楹心并光。高出众峰占魁首，试询其姓合称梁。
登四面云山亭子
作者：弘历
朝代：清
体裁：古风

塞天过雨碧于蓝，塞谷落风寒非冷。因缘时节不可孤，便以笋舆寻胜境。立秋虽未巳秋月，皓日金飔报秋景。数步一憩陟巉岩，树杪虚亭见崇岭。左右鹿队何逍遥，高下蝉声亦清警。玉宇直欲换袷衣，林海又疑泛野艇。我到山庄已逾月，超凡妙趣今方领。遐哉崆峒拜下风，小矣勾漏寻丹井。
登四面云山亭子
作者：弘历
朝代：清
体裁：五言律诗

夏月匆匆过，秋朝得得来。万山青昊近，四面碧云开。旸雨真称恊，高寒此暂陪。吟题阙丁戊，追忆怆神哉。
登四面云山亭子
作者：弘历
朝代：清
体裁：七言律诗

奎章辛卯额垂亲，谁谓无因却有因。七月上如七月下，八旬亭坐八旬人。碧天云净怀同豁，素宇风生兴亦新。远望山田秀将实，时旸若益祝心寅。
登四面云山亭子
作者：弘历
朝代：清
体裁：七言律诗

孟秋下浣数庚全，快霁金�景飒鲜。四柱遥看千树杪，轻舆徐至万峰巅。物情人意高斯静，涧草岩花秀弗妍。试问山亭得岁几，古稀天子正同年。
登四面云山亭子
作者：弘历
朝代：清
体裁：七言律诗

每以高秋登一度，今年秋景更犁然。前朝处暑炎都洗，昨日淡天宇朗悬。可弗迥亭骋目镜，俯临旷界畅言泉。近乘舆忆昔乘马，老不觉同驹影迁。
登四面云山亭子
作者：弘历
朝代：清
体裁：古风

清秋云散碧天露，策马遂造最高处。谷中婪热尚觉炎，峰顶峭寒不禁遽。几番画意徒凝眸，今朝亲到兴始酬。树犹张王依岩绿，泉自清凉羃石流。近村远墅都结揽，黍高稻下黄云染。关外秋成乃尔佳，豫民被潦顿遥感。
登四面云山亭子
作者：弘历
朝代：清
体裁：古风

立秋欣己符农谣，此后多晴两逢雨。或夜或昼幸弗绵，八朝爽霁净驱暑。今日登山恰逮旬，旬际民艰日调处。敢谓山田满目佳，遥怀潦所驰心苦。同庚亭子坐依然，继绳民瘼仰钦祖。用是祈年益业兢，归政近哉敬延伫。
登四面云山亭子
作者：弘历
朝代：清
体裁：七言律诗

策马兰蹊不碍凉，虚亭憩坐敞秋光。远山似揖近山拱，枫叶初丹槲叶黄。西北诸峰倚天近，东南一水入瀛长。年年旧句邻新句，徒曰忘言那易忘。
登四面云山亭子
作者：弘历
朝代：清
体裁：古风

避暑山庄最高处，四面云山奎笔署。卅六景中留御题，其年辛卯同庚著。个中妙义具神诠，每来必此登一度。一登必敬仰尧文，肯构之思切深虑。虽曰小康未大当，益惕益惭凛六驭。
登四面云山亭子·其一
作者：弘历
朝代：清
体裁：七言绝句

今朝处暑曝秋阳，婪尾蒸炎反异常。数息肩舆才造顶，天风透体顿生凉。
登四面云山亭子·其一
作者：弘历
朝代：清
体裁：七言绝句

到来弥月始言登，曰不疏慵信孰凭。半为少閒半艰咏，因他地占最高层。
登四面云山亭子·其一
作者：弘历
朝代：清
体裁：七言绝句

崿嶂倾崖几曲盘，到来俯视万峰攒。唅呀更复天风鼓，座上添衣七月寒。
登四面云山亭子·其一
作者：弘历
朝代：清
体裁：七言绝句

早晚峭寒卓午热，山中无定有其常。敞亭底识最高处，向日坐来犹觉凉。
登四面云山亭子·其一
作者：弘历
朝代：清
体裁：七言绝句

林海汤汤泛碧瀛，中央亭子耸檐楹。恰如身到蓬莱岛，俯视波澜总翠琼。
登四面云山亭子·其一
作者：弘历
朝代：清
体裁：七言绝句

盘峰数息亮舆登，千里河山座下凭。颇觉生衣怯凉籁，诸天之上玉壶冰。
登四面云山亭子·其一
作者：弘历
朝代：清
体裁：七言绝句

雨过千峰濯黛青，乘凉纵目坐山亭。寻常树色犹遮望，到此山容无遁形。
登四面云山亭子·其三
作者：弘历
朝代：清
体裁：七言绝句

上祗天高下绝群，不遮凭览静岩氛。若云万里归眼底，那见滇南万里军。
登四面云山亭子·其三
作者：弘历
朝代：清
体裁：七言绝句

亭子云端不屡登，登欣旷志共秋澄。短长诗句题檐柱，也喜同人年岁增。
登四面云山亭子·其三
作者：弘历
朝代：清
体裁：七言绝句

亭柱诗屏挂欲周，便因岁月验从头。掞笺不虑天风拂，喜与山灵作倡酬。
登四面云山亭子·其三
作者：弘历
朝代：清
体裁：七言绝句

四面虚明俯万峦，真教游目绿云端。摛毫句拟新邻旧，欲去陈言戛戛难。
登四面云山亭子·其三
作者：弘历
朝代：清
体裁：七言绝句

秋令来多夏来少，兹来夏月亦如秋。祝融便拟设孤注，到此金官胜一筹。
登四面云山亭子·其三
作者：弘历
朝代：清
体裁：七言绝句

秋宇寥萧秋日晶，秋云片片逐风行。今朝一践秋山约，万树当秋自赋声。
登四面云山亭子·其三
作者：弘历
朝代：清
体裁：七言绝句

霁空寥阔早秋清，邈尔拈豪畅快生。底事成吟多警句，会心远处鲜凡情。
登四面云山亭子·其二
作者：弘历
朝代：清
体裁：七言绝句

乍阴忽霁益增景，近壑遥峦毕献佳。烟火万家铺广甸，俯临都为计安怀。
登四面云山亭子·其二
作者：弘历
朝代：清
体裁：七言绝句

云山四面若无隙，夏木千章最有神。梯几天风度摇刖，衣裳飘拂绝微尘。
登四面云山亭子·其二
作者：弘历
朝代：清
体裁：七言绝句

山庄一至一番登，亭柱题诗岁岁增。却是陈言难尽去，清新俊逸又何曾。
登四面云山亭子·其二
作者：弘历
朝代：清
体裁：七言绝句

画屏攒簇众嶙峋，碧落秋澄迥畅神。却忆去年迟驻跸，历观题柱阙庚寅。
登四面云山亭子·其二
作者：弘历
朝代：清
体裁：七言绝句

纵目朗然更蕼然，万山高下拱阶前。凌空飒沓天风落，疑是广寒奏管弦。
登四面云山亭子·其二
作者：弘历
朝代：清
体裁：七言绝句

绝顶平临北斗齐，座中惟觉万山低。林禽馈客争衔果，涧鹿迎人浅印泥。
登四面云山亭子·其二
作者：弘历
朝代：清
体裁：七言绝句

青枫翠柏眼前罗，栈齴犹看苍鹿过。风籁浑疑华山顶，明星玉女按云和。
登四面云山亭子·其四
作者：弘历
朝代：清
体裁：七言绝句

启跸明当往木兰，索酬吟兴陟崇峦。笑他玉局非精诣，高处琼楼何碍寒。
登四面云山亭子·其四
作者：弘历
朝代：清
体裁：七言绝句

太古以来即有此，迥情谁复费安排。椒蹊索与迟迟下，为爱新凉满意佳。
登四面云山亭子以题为韵四绝句·其一
作者：弘历
朝代：清
体裁：五言绝句

山庄半月驻，亭子今初至。迥出界以三，俯望海为四。
登四面云山亭子以题为韵四绝句·其三
作者：弘历
朝代：清
体裁：五言绝句

岩葩不识名，袭人多净芬。却顾来时路，隐现于白云。
登四面云山亭子以题为韵四绝句·其二
作者：弘历
朝代：清
体裁：五言绝句

寻常云际看，入峪转不见。一二洒天花，迎客开生面。
登四面云山亭子以题为韵四绝句·其四
作者：弘历
朝代：清
体裁：五言绝句

迩日颇觉热，凉生瞥眼间。下临万壑深，乃悟居高山。
登四面云山亭子作
作者：弘历
朝代：清
体裁：七言律诗

昨欣骤雨暑全湔，极顶登临忽隔年。望去天光千里外，递来秋信五朝前。擅乾坤内无双景，夺造化工有独权。坐此应教诸虑净，依然驰念到金川。
登四面云山亭子作
作者：弘历
朝代：清
体裁：七言律诗

最喜岩亭同我岁，一年一度畅吟观。木梁木柱勒全满，碑版碑阴镌又完。拟欲罢诗复难默，重教立碣试增看。促成七字饱餐返，山迥秋高了不寒。
登四面云山亭子作歌
作者：弘历
朝代：清
体裁：古风

一岁一登不为频，四壁泐题亦已满。太上就閒合罢吟，既已来临那默返。今较昨秋幸时若，雨不嫌多晴非旱。山田骋望可卜丰，北省率然西成亶。咄哉言失愁正多，切盼捷音难刻缓。
登四面云山亭子作歌
作者：弘历
朝代：清
体裁：古风

亭子云山最高处，一年临祇一两度。秋晴风爽试攀跻，倏见四面英英布。园中此可称灵山，海喇汗颇似兴安。略霏细澍旋开霁，神枢孰得窥其端。荟蔚乍为寥朗宇，天桥锤峰近可睹。万景幻化供眺吟，千古诗人谁水乳。
登四面云山亭子作歌
作者：弘历
朝代：清
体裁：古风

亭子诸峰最高处，以不常来如始遇。秋风策骑一遨游，岩树涧葩皆兴助。金山西北黑山东，天桥对面当亭中。我欲因之诣彼岸，佺侨之辈其相逢。佺侨仙术无济世，寄意则可难从事。黍原荞巘皆本图，外靖内安寻至计。煌煌圣藻石屏悬，齐年却识辛卯年。回思承训御座前，敢不蘉乎佛时肩。
登四面云山亭子作歌
作者：弘历
朝代：清
体裁：古风

山庄中山最高处，千峰万岭莫与齐。金山黑山山城外，虽高于此望觉低。避暑本自无暑到，夏不厌凉语可稽。乘閒策马试登陟，浓青深翠盘云蹊。每值嘉荫辄止憩，为恐仆从劳攀跻。到来一笠冠绝顶，天风拂拂吹天䨑。有时晴光摇草树，有时晦影沈岩溪。吾知之矣起予思，便与作歌亭柱题。
登四面云山亭子作歌
作者：弘历
朝代：清
体裁：古风

山庄最高山亭子，名之曰云四面绮。绮云出岫本无心，然而人则有愁喜。春喜云生作甘霖，夏秋愁多为潦耳。今晓雵雵蔚天碧，既至登山散以靡。竖峰横岭遁形非，低樾高林呈翠美。圣尧题此岂无意，同庚辛卯吾与尔。愁喜者惟吾，不知者惟尔。八旬开帙，合复从头而数起。
登四面云山亭子作歌
作者：弘历
朝代：清
体裁：古风

登培塿，起衡霍，心游涓浍发江湖思。而况灵区高峙烟霞表，兼之茂林涌现沧溟意。矗玉笋之峥嵘，幻翠波以溶㵝。登斯亭者，如泛海上之槎，蓬莱方丈之仙不招而自至。
登四面云山亭子作歌
作者：弘历
朝代：清
体裁：古风

碧天如洗秋阳皛，不凉不暄风物好。兰蹊策马登最高，兴会今朝霄汉表。霄汉之表搆虚亭，依稀如到广寒庭。桂花未作金粟色，万山枝叶交浓青。浓青叠翠开生面，风过霓裳声递按。此而无语顿置归，恐防山灵笑疏慢。
登四面云山亭子六韵
作者：弘历
朝代：清
体裁：五言排律

跋马遵崎栈，枫香路几盘。忽看一笠近，俨㨿万螺端。夏似将秋易，心因纵目宽。奇峰云四宇，活画树千峦。避暑最高处，披襟生峭寒。青瑶蔚远近，何必缀棱丹。
登四面云山亭子叠去岁诗韵
作者：弘历
朝代：清
体裁：七言律诗

碧霄万里一清澄，雅合游山数息升。遂造岭巅畅远眺，历观亭柱步前凭。为期九度消一度，无碍今登继昔登。幸以康强仍济胜，深蒙天贶岂予能。